**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 3/2561**

**วันที่ 4 กันยายน 2561 เวลา 10.00 น.**

**ณ ห้องประชุมนครเป็งจาล อาคารป้องกันฯ ชั้น 2 เทศบาลนครขอนแก่น**

 **ผู้เข้าร่วมประชุม**

1. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น
2. นายกิตติพล อ้วนไตร สมาชิกสภาเทศบาลนครขอนแก่น
3. นายกฤษฎ์ สว่างไสว สมาชิกสภาเทศบาลนครขอนแก่น
4. นายโกเมน กันตวธีระ สมาชิกสภาเทศบาลนครขอนแก่น
5. นางสาวจันทนภา แสวงการ สมาชิกสภาเทศบาลนครขอนแก่น
6. นางสาวภาสินี ธีรภานุ สมาชิกสภาเทศบาลนครขอนแก่น
7. นางสาวนริสศรา เรืองศร สมาชิกสภาเทศบาลนครขอนแก่น
8. นายมานพ หวังสวัสดิ์โอฬาร สมาชิกสภาเทศบาลนครขอนแก่น
9. นายบุญสม วิจารจันทร์ สมาชิกสภาเทศบาลนครขอนแก่น
10. นายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น
11. นายปรมินทร์ เลาหะพันธุ์ สมาชิกสภาเทศบาลนครขอนแก่น
12. นายกนิษฐ์ อาวัชนาการ สมาชิกสภาเทศบาลนครขอนแก่น
13. นายปฎลชัย พัฒน์ดำรงจิตร สมาชิกสภาเทศบาลนครขอนแก่น
14. นางรัชดา ลีลาสวัสดิ์ชัย สมาชิกสภาเทศบาลนครขอนแก่น
15. นางวรินทร์พร ณิชาภัทร์นารากุล สมาชิกสภาเทศบาลนครขอนแก่น
16. นายถนอมทรัพย์ สรรพโส สมาชิกสภาเทศบาลนครขอนแก่น
17. นายวันชัย ซื่อศิริสวัสดิ์ สมาชิกสภาเทศบาลนครขอนแก่น
18. นายวรินทร์ เอกบุรินทร์ สมาชิกสภาเทศบาลนครขอนแก่น
19. นายสมภพ วงศ์ก่อ สมาชิกสภาเทศบาลนครขอนแก่น
20. ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น
21. นายสุพัฒน์ พงษ์เพียจันทร์ สมาชิกสภาเทศบาลนครขอนแก่น
22. นายธนภณ กิตติวิมลชัย สมาชิกสภาเทศบาลนครขอนแก่น

 **ผู้ไม่เข้าประชุม**

1. นายเรืองชัย ตราชู ประธานสภาเทศบาลนครขอนแก่น ลาป่วย

 2. นายภาสกร กาญจนวรางกูร สมาชิกสภาเทศบาลนครขอนแก่น ลากิจ

**ผู้บริหารเทศบาลที่เข้าร่วมประชุม**

 1. นายธีระศักดิ์ ฑีฆายุพันธุ์ นายกเทศมนตรีนครขอนแก่น

2. นายธวัชชัย รื่นรมย์สิริ รองนายกเทศมนตรีนครขอนแก่น

3. นายจุลนพ ทองโสภิต รองนายกเทศมนตรีนครขอนแก่น

4. นายมนตรี สิงหปุณณภัทร รองนายกเทศมนตรีนครขอนแก่น

5. นายชัชวาล พรอมรธรรม รองนายกเทศมนตรีนครขอนแก่น

6. นายสุเทพ คุณกิตติ เลขานุการนายกเทศมนตรีนครขอนแก่น

7. นางสาวช่อผกา เครือทองศรี เลขานุการนายกเทศมนตรีนครขอนแก่น

8. นายพันธ์ศักดิ์ ศรีเรือง เลขานุการนายกเทศมนตรีนครขอนแก่น

9. ดร.กฤษณวรุณ ไชยนิจ ปลัดเทศบาลนครขอนแก่น

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**ระเบียบวาระที่ 2**  **เรื่องรับรองรายงานการประชุมสภาเทศบาลนครขอนแก่น**

* **สมัยสามัญ สมัยที่ 3 ครั้งที่ 1/2561 ประจำปี พ.ศ.2561**

 **เมื่อวันที่ 20 สิงหาคม 2561**

* **สมัยสามัญ สมัยที่ 3 ครั้งที่ 2/2561 ประจำปี พ.ศ.2561**

 **เมื่อวันที่ 24 สิงหาคม 2561**

**ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ.2562**

 **(วาระที่ 2 ขั้นแปรญัตติ)**

**ระเบียบวาระที่ 4 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. 2562**

 **(วาระที่ 3 ขั้นลงมติ)**

**ระเบียบวาระที่ 5 เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564)**

 **ของเทศบาลนครขอนแก่น ครั้งที่ 3/2561**

**ระเบียบวาระที่ 6 เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564)**

 **ของเทศบาลนครขอนแก่น ครั้งที่ 4/2561**

**ระเบียบวาระที่ 7 เรื่องขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564)**

 **ของเทศบาลนครขอนแก่น เปลี่ยนแปลง ฉบับที่ 3/2561**

**ระเบียบวาระที่ 8 เรื่องขอเสนอญัตติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ.2561**

**ระเบียบวาระที่ 9 เรื่องขอเสนอญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล**

**ระเบียบวาระที่ 10 เรื่องอื่น ๆ**

**ดร.กฤษณวรุณ ไชยนิจ ปลัดเทศบาลนครขอนแก่น ทำหน้าที่ เลขานุการสภาเทศบาลนครขอนแก่น**

เมื่อได้เวลา 10.00 น. ขอเรียนเชิญนางสาวนันทวัลย์ ไกรศรีวรรธนะรองประธานสภาเทศบาลนครขอนแก่น ได้จุดเทียนธูปบูชาพระรัตนตรัย แล้วดำเนินการประชุมต่อไป

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ สวัสดีค่ะท่านนายกเทศมนตรีฯ ท่านรองนายกเทศมนตรีฯ ที่ปรึกษานายกเทศมนตรีฯ เลขานุการนายกเทศมนตรีฯ ท่านสมาชิกสภาเทศบาลนครขอนแก่น ท่านประธานชุมชนและคณะชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 3/2561 ประจำปี 2561 ขณะนี้มีสมาชิกครบองค์ประชุมแล้ว ดิฉันก็จะขอดำเนินการประชุมตามระเบียบวาระนะคะ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

วันนี้ท่านเรืองชัย ตราชู ประธานสภาเทศบาลนครขอนแก่น ลาป่วยนะคะ และท่านภาสกร กาญจนวรางกูร ลากิจนะคะ ค่ะเรียนท่านสมาชิกสภาเทศบาลนครขอนแก่น ทราบนะคะ วันที่ 5 กันยายน 2561 เวลา
10.00 น. ณ ห้องประชุมสีโห จะมีคณะนายกเทศมนตรีฯ ตำบลบ้านเชี่ยวหลาน จังหวัดสุราษฎร์ธานี จะมาศึกษาดูงานการบริหารกิจการสภาเทศบาลนครชอนแก่น ก็อยากจะเรียนเชิญท่านสมาชิกสภาเทศบาลนครขอนแก่นทุกท่านไปให้การต้อนรับนะคะ ค่ะ ในวันที่ 5 กันยายน 2561 วันพรุ่งนี้นะคะ ค่ะก็อยากจะเรียนท่านประธานชุมชนทราบนะคะ การทำเทศบัญญัติงบประมาณรายจ่ายประจำปี ทางสมาชิกสภาเทศบาลนครขอนแก่น ก็ได้ยึดถือหลักเกณฑ์ตามกฎหมายตามระเบียบที่เกี่ยวข้อง ตลอดจนประโยชน์ของบ้านเมืองเป็นหลักนะคะ และการถามท้วงติงในข้อระเบียบก็เป็นหน้าที่ของสมาชิกสภาเทศบาลนครขอนแก่น เพื่อให้ดำเนินการเป็นไปตามระเบียบนะคะ แต่ท้ายที่สุดก็คือประโยชน์สูงสุดของภาคประชาชนที่จะต้องได้รับการแก้ไขนะคะ ค่ะก็อยากจะเรียนท่านประธานชุมชนให้ทราบนะคะ ค่ะต่อไปเป็นระเบียบวาระที่ 2 นะคะ

**ระเบียบวาระที่ 2**  **เรื่องรับรองรายงานการประชุมสภาเทศบาลนครขอนแก่น**

 **- สมัยสามัญ สมัยที่ 3 ครั้งที่ 1/2561 ประจำปี พ.ศ. 2561**

 **เมื่อวันที่ 20 สิงหาคม 2561**

**- สมัยสามัญ สมัยที่ 3 ครั้งที่ 2/2561 ประจำปี พ.ศ.2561**

 **เมื่อวันที่ 24 สิงหาคม 2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น** เรื่อง รับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2561 ประจำปี พ.ศ. 2561 เมื่อวันที่ 20 สิงหาคม 2561และสมัยสามัญ สมัยที่ 3 ครั้งที่ 2/2561 ประจำปี พ.ศ.2561 เมื่อวันที่ 24 สิงหาคม 2561 ดิฉันก็จะขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2561 ประจำปี 2561 เมื่อวันที่ 20 สิงหาคม 2561 หากท่านใดจะขอแก้ไขหรือเพิ่มเติมก็สามารถแก้ไขได้นะคะ ทั้งหมดมี 13 หน้า ดิฉันก็จะอ่านเรียงเป็นหน้า ๆ ไปนะคะ หน้าที่ 1, 2,3,4,5,6 7,8,9,10,น็้ฏฏษฏษฏษษฏ 11,12,13 ก็ครบทุกหน้านะคะ ถ้าหากไม่มีท่านใดจะขอแก้ไขเพิ่มเติมแล้วนะคะ ดิฉันก็จะขอมติในที่ประชุมเลยนะคะว่าท่านใดให้ความเห็นชอบรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2561 ประจำปี พ.ศ. 2561 เมื่อวันที่ 20 สิงหาคม 2561 โปรดยกมือค่ะ ค่ะก็ขอให้ท่านเลขานุการสภาเทศบาลนครขอนแก่นบันทึกการลงคะแนนเสียงนะคะ มีท่านใดเห็นเป็นอย่างอื่นหรือไม่ค่ะ(สมาชิกสภาเทศบาลนครขอนแก่นยกมือเป็นเอกฉันท์) ไม่มีนะคะ เป็นอันว่าที่ประชุมแห่งนี้มีมติรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2561 ประจำปี พ.ศ. 2561 เมื่อวันที่ 20 สิงหาคม 2561 นะคะ ค่ะ ต่อไปดิฉันจะขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2561 ประจำปี พ.ศ. 2561 เมื่อวันที่ 24 สิงหาคม 2561 นะคะ หากท่านใด
จะขอแก้ไขหรือเพิ่มเติมเชิญได้นะคะ เพราะว่าทั้งหมดมี 80 หน้า ดิฉันก็จะเรียงเป็นหน้า ๆ ไปนะคะ ค่ะ หน้าที่ 1,2,3,4,5,6,7,8 ขอเชิญคุณ ธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลนครขอนแก่นที่เคารพ ส่วนที่ผมได้อภิปรายไว้ด้วยนะครับ หน้า 8 บรรทัดที่ 16 นะครับ ตรงข้อความนี่คือสาระที่สำคัญภาษาไทยที่ไม่ได้อยากเลยผมอภิปรายไว้เป็นคำว่ายากนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอเปลี่ยนคำว่าอยากเป็นยากนะคะ ตัด อ ออกนะคะ ค่ะต่อไปเป็นหน้าที่ 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34 ขอเชิญคุณปรมินทร์
เลาหะพันธุ์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ครับผม ขอบคุณท่านประธานสภาเทศบาลนครขอนแก่นที่เคารพครับ ท่านสมาชิกสภาเทศบาลนครขอนแก่นผู้ทรงเกียรติ ท่านหัวหน้าส่วนการงานต่าง ๆ ตลอดจนผู้นำชุมชนที่เข้ามาร่วมรับฟังการประชุมในวันนี้นะครับ ส่วนในหน้าที่ 34 นะครับ ผมขอแก้ไขเพิ่มเติมส่วนที่ผมได้อภิปรายไว้นะครับ ในส่วนท้าย ๆ ที่มันมีบรรทัดเดียวนะครับ ก็จะเห็นว่าตรงที่บอกว่า ในเรื่องของรายจ่ายปีนะครับ ขอเพิ่มเติมคำว่าประจำเข้าไปนะครับ ก็จะได้ข้อความว่าในเรื่องของรายจ่ายประจำปีนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ให้เติมคำว่า ประจำ นะคะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ครับผม เติมคำว่าประจำครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ต่อไปหน้าที่ 35, 36, 37, 38 ค่ะ ขอเชิญคุณธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯที่เคารพครับ ส่วนที่ผมได้อภิปรายไว้นับจากด้านล่างบรรทัดที่ 9 นะครับ ที่ขึ้นต้นด้วยประมาณสักครึ่งเดือนถ้าผมจะไม่ผิด ตรงนี้ผมอภิปรายว่าจำไม่ผิดนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เปลี่ยนจากคำว่าจะเป็นคำว่าจำ นะคะ

**นายธนภณ กิตติวิมลชัย สมาชิกสภาเทศบาลนครขอนแก่น**

ครับ คำว่าไม่ยังคงอยู่ตัดคำว่าจะ เป็นคำว่าจำนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ แก้ไขเป็นจำนะคะ ต่อไป หน้าที่ 39, 40, 41, 42, 43, 44, 45, 44 หรือคะ ค่ะเรียนเชิญคุณธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลฯที่เคารพครับ ส่วนที่ผมได้อภิปรายไว้ในหน้า 42 บรรทัดที่ 7 ครับ เพราะการไปใช้ที่สำนักการสาธารณสุขและสิ่งอวกล้อม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 เปลี่ยนแปลงคำผิด คำว่า สิ่งอวกแล้ว เป็น สิ่งแวดล้อม นะคะ

**นายธนภณ กิตติวิมลชัย สมาชิกสภาเทศบาลนครขอนแก่น**

เพราะการใช้ที่ สำนักงานสาธารณสุขและสิ่งแวดล้อม คำว่าสิ่งแวดล้อม ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 สิ่งแวดล้อม นะคะ

**นายธนภณ กิตติวิมลชัย สมาชิกสภาเทศบาลนครขอนแก่น**

 ท่านประธานสภาเทศบาลฯ ถามไปถึงหน้า 44 แล้วใช่หรือไม่ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ใช่ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

ครับ ส่วนที่ผมอภิปรายไว้ บรรทัดที่ 6 ตรงท้ายบรรทัด ตรง ระยะแปร มีคำว่า แม้น อยู่ข้างหลังไม่มีคำนี้ นะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ข้อความว่าอะไรคะ

**นายธนภณ กิตติวิมลชัย สมาชิกสภาเทศบาลนครขอนแก่น**

 กระเบื้องที่ใช้มุงหลังคาไม่น่าจะถูกคุณสมบัติ ต่อระยะแปร แล้วมีคำว่า แม้น ติดมา

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ตัดคำว่า แม้น ออกนะคะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ต่อไปหน้าที่ 45, 46, 47, 48, 49, 50, 51, 52, 53, 54, 55, 56 ขอเชิญ คุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลฯที่เคารพครับ ส่วนที่ผมอภิปรายไว้ในหน้าที่ 56 ตรงบรรทัดที่ 13 นะครับ ตรงหน้าบรรทัด ที่ได้มาทานข้าวที่นี่แหละ ก็ประการอย่างนี้ครับผม ความรับผิดชอบรอยต่อ ที่มีคำว่ารอย ตัดคำว่า รอย ออก ตรงบรรทัดที่ 23 นะครับ ที่เวลาได้ไปฟ้องใครว่าใครทำงานบกพร่องไปพูดให้ใครรู้สึกว่าตัวเองไม่มีนี่ครับ รู้สึกว่าตัวเองไม่ดี ที่ผมมาอภิปรายไว้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 หน้า 56 บรรทัดที่ 13 ตัดคำว่า รอย ออก บรรทัดที่ 23 เปลี่ยนคำว่า ไม่มี เป็นคำว่า ไม่ดี นะคะ

**นายภณ กิตติวิมลชัย สมาชิกสภาเทศบาลนครขอนแก่นธน**

 ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ต่อไปหน้าที่ 57, 58, 59, 60, 61, 62, 63, 64, 65, 66, 67, 68 ขอเรียนเชิญ คุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 หน้า 68 นะครับท่านประธานสภาเทศบาลฯครับ ในส่วนที่ท่านประธานสภาเทศบาลฯได้อภิปราย ได้พูดไว้ในที่ประชุมนะครับ ผมตรงที่บอกว่า วาระที่ 1 ท่านรับหลักการโปรดยกมือคะ สมาชิกสภาเทศบาลนครขอนแก่น ยกมือ 3 ท่าน นะคะ เป็นอันว่าที่ประชุมแห่งนี้ อันนี้ผมขอให้ท่าน ขอให้ระบุด้วยครับว่า มีผู้ที่ไม่ยกมือ 3 ท่าน มีชื่ออะไรด้วยนะครับ ก็จะมีท่าน วันชัย ซื่อศิริสวัสดิ์ ท่านธนภณ กิตติวิมลชัย แล้วก็ผม ปรมินทร์ เลาหะพันธุ์ นะครับให้ระบุชื่อเข้าไปด้วยนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอแก้ไขเพิ่มเติมนะคะ เพิ่มเติมรายชื่อสมาชิกท่านที่ยกมือเห็นต่าง ก็ให้ท่านเลขาฯ บันทึกด้วยนะคะ ต่อไปหน้าที่ 69, 70 ขอเรียนเชิญ คุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

หน้าที่ 70 ในส่วนที่ผมได้อภิปรายไว้ บรรทัดแรก ที่มีข้อความว่า ผมขอเสนอวันประชุมเพื่อ ในวาระ 2 ผมขอเพิ่มคำว่า พิจารณา ในวาระ 2 ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เพิ่มคำว่า พิจารณา นะคะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

จะได้ข้อความว่า ประชุมเพื่อพิจารณา ในวาระ 2 ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ จะได้ข้อความว่า ขอเสนอวันประชุมเพื่อพิจารณา ในวาระ 2 นะคะ ต่อไปเป็น หน้าที่ 71, 72, 73 74, 75, 76, 77, 78, 79, 80 ครบทุกหน้าแล้ว ขอเรียนเชิญ ท่านธนภณ ค่ะ

**นายภณ กิตติวิมลชัย สมาชิกสภาเทศบาลนครขอนแก่นธน**

เรียนท่านประธานสภาเทศบาลฯที่เคารพ และเพื่อนสมาชิกสภาเทศบาลนครขอนแก่นผู้ทรงเกียรติ เนื่องจากในรายงานการประชุมฉบับนี้ ตัวกระผมในฐานะสมาชิกสภาเทศบาลนครขอนแก่น ได้อภิปรายสอบถามไว้หลายประเด็นซึ่งไม่ได้ตอบ และขอมาชี้แจงในการประชุมวันนี้ครับ ขณะนี้ทั้งส่วนเอกสารผมก็ยังไม่เห็นครับ ท่านประธานสภาเทศบาลฯที่เคารพครับ ผมขออนุญาตติดตามประเด็นดังกล่าวสืบเนื่องมาจาก
คราวที่แล้วนะครับ ก่อนที่จะข้ามไปแล้วเป็นการละเลยต่อหน้าที่ที่พึงกระทำต่อสภาครับ ผมทบทวนประเด็นให้นะครับ ประเด็นเอกสารเกี่ยวกับป้าย LED ที่สี่แยก ถนนมิตรภาพ ตัด ถนนศรีจันทร์ สวนประตูเมือง ประเด็นข้อเกี่ยวข้องกับความรับผิดชอบต่องานก่อสร้างอาคารเอนกประสงค์ของโรงเรียนเทศบาลบ้านโนนชัย ว่าสุดท้ายวิธีการปฏิบัติต่องบประมาณแผ่นดิน โดยวิธีการดังกล่าวเป็นเช่นไรขณะนี้ สถานการณ์ สถานภาพ ของตัวสิ่งทรัพย์สินของเทศบาล ที่ได้ใช้งบประมาณไปแล้วเป็นอย่างไร สามประเด็นของสถานภาพคดี
ที่เกี่ยวข้องกับที่บุคคลภายนอกบุคคลอื่นได้ก่อความเสียหายต่อโครงการที่บริเวณถนนมิตรภาพ เกี่ยวกับเรื่องเสาไฟฟ้าแสงสว่าง ซึ่งมีจำนวนมาก ขณะนี้ก็ยังไม่ได้มีเอกสารมา แล้วก็ยังไม่มีการชี้แจง ผมจำเป็นต้องติดตามครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ขอเรียนเชิญคุณสมภพ วงศ์ก่อ สมาชิกสภาเทศบาลนครขอนแก่น ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

 ครับ กราบเรียนท่านประธานสภาเทศบาลนครขอนแก่นที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาเทศบาลนครขอนแก่นครับ ตอนนี้เราอยู่ในวาระการรับรองรายงานการประชุม ในเมื่อท่านประธานสภาเทศบาลฯแจ้ง และสมาชิกสภาเทศบาลฯ ไม่มีข้อแก้ไขแล้วก็ขอมติรับรองรายงาน ส่วนสมาชิกสภาเทศบาลฯท่านอื่นจะอภิปรายก็ขอให้อภิปรายต่อในวาระอื่นๆ นะครับท่านประธานสภาเทศบาลฯ ครับ ขอบคุณครับ โปรดพิจารณาครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ในสิ่งที่ประธานสภาเทศบาลฯ เห็นว่ากรณีที่มันเกี่ยวโยงเกี่ยวกับเรื่องการรับรองรายงานการประชุม ซึ่งมันเกี่ยวเนื่องกับประเด็นที่ทางสำนักการช่างได้แจ้งนะคะ ได้แจ้งว่าจะขอชี้แจงใน วาระ 2 3 ซึ่งเป็นวาระที่เรากำลังพิจารณาอยู่ ซึ่งก่อนที่จะรับรองรายงานการประชุมก็อยากจะให้ทางสำนักการช่างชี้แจงประเด็นคำถามให้หมดข้อครหาก่อนที่จะรับรองการประชุมค่ะ ค่ะ ขอเรียนเชิญท่านรองนายกเทศมนตรีฯ ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

กราบเรียนท่านประธานสภาเทศบาลนครขอนแก่นที่เคารพ และเพื่อนสมาชิกสภาเทศบาล
นครขอนแก่นผู้ทรงเกียรติ พร้อมทั้งผู้ที่เข้าร่วมประชุมทุกท่านครับ ในกรณีของเอกสารอยู่ในระหว่างรวบรวมเนื่องจากว่าจะต้องประสานงานกับฝ่ายกฎหมาย และก็ชี้ชัดกับจุดที่เป็นประเด็นในคราวประชุมคราวที่แล้วทางผู้อำนวยการส่วนการโยธา นายธวัชชัย วนาพิทักษ์กุล นะครับได้ชี้แจงไปบางส่วนแล้ว ทีนี้เรื่องเอกสารก็ขอเวลารวบรวมอีกหน่อยนะครับ เนื่องจากว่ามันต้องเกี่ยวข้องกับทางฝั่งกฎหมายด้วย แล้วก็ชี้ชัดจุด พร้อมทั้งทำเป็นรายงานบันทึกให้ชัดเจนนะครับ เพราะมันเกี่ยวข้องกับการฟ้องร้องคดีด้วยครับผม ประเด็นที่ 2 เอกสารที่เกี่ยวข้องกับโรงเรียนเทศบาลบ้านโนนชัย ซึ่งเป็นลักษณะของการพูดถึงรายละเอียดของการที่มันเสียหาย ตอนนี้อยู่ในระหว่างให้ช่างคุมงานสรุป รวบรวม ตรวจสอบความเสียหายที่ชัดเจนว่ามันเกิดจากสาเหตุอะไรบ้าง ต้องขอประทานโทษไว้ ณ ที่นี้ด้วยนะครับ เนื่องจากว่าจากวันที่เราประชุมจนถึงวันนี้มันมีเวลาแค่ 7-8 วันเอง และเราก็ยังมีงานค้างอยู่บางส่วน ก็คงจะต้องกำหนดวันให้ชัดเจน เดี๋ยวขอให้ทางผู้รับผิดชอบกำหนดวัน

ให้ชัดเจนว่าน่าจะส่งเอกสารให้ท่านสมาชิกสภาเทศบาลฯได้เมื่อไหร่นะครับ ในกรณีของจอ LED นั้น ได้มีการมอบหมาย
ให้ท่าน ผอ.อภิชาต วิศิษฐารักษ์ ผู้อำนวยการส่วนควบคุมการก่อสร้างฯ เป็นผู้รวบรวมเอกสารและนำส่งนะครับ ผมก็ยัง
ไม่เห็นท่าน ผอ. อภิชาต มาประชุม เดี๋ยวตอนนี้ต้องขอเวลานิดนึงนะครับว่าเป็นอย่างไรนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ขอเรียนเชิญคุณสุพัฒน์ พงษ์เพียจันทร์ สมาชิกสภาเทศบาลนครขอนแก่น ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ครับเรียนท่านประธานสภาเทศบาลนครขอนแก่นที่เคารพ สมาชิกสภาเทศบาลนครขอนแก่น พนักงานผู้สังเกตการณ์ ผมขอพูดกับประธานสภาเทศบาลนครขอนแก่นครับ ผมขอเอ่ยชื่อนะครับ ท่านธนภณ กิตติวิมลชัย สมาชิกสภาเทศบาลนครขอนแก่น พูดถูกครับ ท่านขอ สิ่งที่ท่านขอไว้ เอามาชี้แจงท่าน จะได้หายสงสัย แต่ผมฝากท่านประธานสภาเทศบาลนครขอนแก่นหน่อยครับ สั้นๆครับ เรื่องนี้ผมเห็นดีกับท่านธนภณ ผมก็ต้องการรู้เหมือนกัน แต่ผมฝากประธานสภาเทศบาลนครขอนแก่นว่าตอนนี้ผมก็ไม่ได้เร่งรัดอะไร แต่ผมอยากให้สภาอยู่ในวาระ คือตอนนี้เราจะรับร่างหรือไม่รับร่างจะแปรญัตติอันนี้ ผมเห็นควรนะถ้าจะตอบโต้กันตอบโต้ได้ทั้งวัน แต่ผมอยากให้ท่านประธานสภาเทศบาลฯ พิจารณาดูว่าจะชี้แจงกันนี้ ยกเรื่องนี้ชี้แจงเรื่องอื่นๆได้หรือไม่ ผมพึ่งศึกษาระเบียบครับ ผมฝากท่านประธานสภาเทศบาลฯพิจารณาดู ผมก็เห็นดีกับท่านธนภณ ครับ ผมก็คิดคล้ายๆ กันกับท่านครับ ว่าท่านทำอะไรโปร่งใสหรือไม่ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ตามที่ท่านรองนายกเทศมนตรีฯ ได้ชี้แจงค่ะ ก็รับปากว่าเตรียมเรื่องเอกสารเพื่อที่จะมาชี้แจงในสภาเทศบาลฯนะคะ ก็ท่านบอกให้รอเราก็ต้องรอเอกสารตามที่ท่านได้ชี้แจงไปเมื่อสักครู่นะคะ ค่ะ ขอเรียนเชิญคุณธนภณ กิตติวิมลชัย สมาชิกสภาเทศบาลนครขอนแก่น ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลนครขอนแก่นที่เคารพ เพื่อนสมาชิกสภาเทศบาลฯผู้ทรงเกียรติ พ่อแม่พี่น้องผู้นำชุมชนที่ร่วมสังเกตุการณ์การประชุมสภาเทศบาลนครขอนแก่นในวันนี้นะครับ ผมเองผมไตร่ตรองดี ผมคิดดีโดยถ้วนถี่ต่อการต้องติดตามครั้งนี้ เพราะการทำหน้าที่เป็นสมาชิกสภาเทศบาลนครขอนแก่นของผม ขณะนี้นายกเทศมนตรีฯ เป็นคนที่ 4 นะครับ ตั้งแต่ท่านนายกเทศมนตรีฯ อาจหาญ ศิริพูล นายกเทศมนตรีฯ
ประจักษ์ แกล้วกล้าหาญ นายกเทศมนตรีฯ พีระพล พัฒนพีระเดช ผมก็อภิปรายสอบถามทุกครั้ง เขาก็มีการชี้แจง มีการเตรียมเอกสารให้ต่อข้อสงสัยของสภาเทศบาลฯอย่างตรงไปตรงมานะครับ ครั้งนี้ผมก็ตามในหน้าที่ของความเป็นสมาชิกสภาเทศบาลฯชัดเจนครับ ประเด็นสาระสำคัญที่ต้องอภิปรายและที่ต้องติดตามตอนนี้
ก็คือมันเป็นประเด็นที่ผมถามไว้ และเป็นประเด็นที่มีข้อสงสัย เกี่ยวข้องกับความไม่ชอบมาพากลค่อนข้างไปแนวโน้มไปทางทุจริต แล้วความเป็นสมาชิกสภาเทศบาลนครขอนแก่นครับ พื้นที่ของการประชุมสภาเทศบาลฯเป็นพื้นที่ที่ถูกต้อง ต้องทำหน้าที่ให้ถูกต้องและชอบธรรมมากที่สุดอยู่แล้วครับ ท่านประธานสภาเทศบาลนครขอนแก่นที่เคารพครับ ผมว่าการบริหารบ้านเมืองโดยความซื่อสัตย์ โปร่งใส ผมว่าไม่มีเอกสารฉบับใดที่ผมถามแล้วมันยุ่งยากต่อการตอบครับ ถ้าไม่มีเหตุอำพราง ไม่มีเหตุแห่งการซ่อนเร้นอำพรางใดก็ตาม ที่ซ่อนอยู่นะครับ ก็น่าจะมาชี้แจงและตอบได้ง่ายครับ ผมไม่ใช่คนที่อยู่ๆ แล้วมาถามครับ ประเด็นข้อสงสัยนี้มีการถามในระดับตอนประชุมปฏิบัติการมาไม่น้อยกว่า 2 เดือนนะครับ แล้วไม่ใช่ครั้งเดียวด้วยครับ แล้ววันนั้นก็ถามยืนยันครับท่านเป็นคนลุกขึ้นมาชี้แจงตอบว่าจะนำมาตอบให้ในวันนี้นะครับ การไม่ให้ แล้วผมนิ่งเฉย วันหนึ่งสังคมก็ตราหน้าผมหละครับ อภิปรายเสียจริงจังเลย อาจจะไปเจรจาผลประโยชน์ลงตัวแล้วก็เฉย ชีวิตผม ผมกล้าบอกครับ วันนี้อายุ 56 ปีเศษครับ ผมถูกบ่มเพาะมาต่อการปกป้องบ้านเมืองครับ ถึงแม้ผมไม่ใช่เด็กที่เกิดที่เมืองขอนแก่นนะครับ แต่ผมให้ใครมาย่ำยีบ้านเมืองแบบนี้มันไม่ได้ครับ ผมถึงจำเป็นต้องติดตามครับ แล้วข้อครหาที่จะไปใครบอกนะครับ ผมบอกไว้ในสภาเทศบาลฯแห่งนี้เลยนะครับ ไม่ต้องมาเจรจากับผมหรอกครับ เรื่องบ้านเมืองผมไม่ยอมใครอยู่แล้วครับ เหตุผลอย่างนี้แหละครับท่านประธานสภาเทศบาลฯครับ ควรเคารพต่อห้องประชุมสภาเทศบาลฯหรือไม่ครับ ไม่ใช่ผมไปนัดหมายท่านนะครับ ท่านเป็นคนลุกขึ้นมาตอบชี้แจงเองครับ ว่าจะนำมาให้ในการประชุมคราวนี้นะครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอเรียนเชิญท่านนายกเทศมนตรีฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ครับ กราบเรียนท่านประธานสภาเทศบาลนครขอนแก่น ท่านสมาชิกสภาเทศบาลนครขอนแก่นผู้ทรงเกียรติครับ กรณีของการรวบรวมเอกสารสำหรับทางเทศบาลนครขอนแก่นเอง โดยคณะผู้บริหารและเจ้าหน้าที่ผู้รับผิดชอบได้มีการปรึกษาหารือว่า เอกสารเราพร้อมที่จะยื่นให้ แต่ควรจะผ่านการพิจารณาจากนิติกรว่าเกี่ยวข้องกับ พรบ.ข้อมูลข่าวสารประการใดหรือไม่ แต่ก็ยืนยันว่าพร้อมที่จะนำส่งให้นะครับ ทั้ง 3 เรื่องที่ท่านสมาชิกสภาเทศบาลฯได้สอบถาม ผมจะขออนุญาตให้ทางผู้รับผิดชอบได้มีการนำเรื่องนี้ให้ทางนิติกรพิจารณาเพราะนิติกรแนะนำเองว่าเรื่องนี้มันเกี่ยวข้องกับ พรบ.ข้อมูลข่าวสาร ซึ่งอาจจะเกี่ยวข้องและก็ก่อให้เกิดผลกระทบทางราชการขึ้นมาได้ แต่กรณีที่จะพูดถึงเรื่องการปฏิบัติหน้าที่ตามกฎหมายหรือไม่ ก็ขออนุญาตก็เป็นไปตามระบบนะครับ ระเบียบราชการว่าไว้อย่างไรก็ปฏิบัติตามนั้น แต่กรณีข้อมูลข่าวสารหรือเอกสารที่เกี่ยวข้องยืนยันว่าไม่ใช่ไม่มอบนะครับ ผมขออนุญาตว่าเอกสารแต่ละชุดก็จะให้การพิจารณาตามลำดับชั้น แล้วให้นิติกรเป็นผู้ตรวจสอบว่าเอกสารใดที่จะสามารถมอบให้ได้ก็ยินดีมอบนะครับ แล้วก็ไม่มีการเก็บเรื่อง ซึ่งตอนนี้ก็ได้หารือนิติกรโดยชอบแล้ว แต่ว่าการที่จะส่งเอกสารให้แก่ท่านสมาชิกสภาเทศบาลฯ ก็จะให้นิติกรพิจารณาอีกครั้งหนึ่งนะครับ หลังจากการประชุมสภาเทศบาลนครขอนแก่นนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอเรียนเชิญคุณธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลนครขอนแก่นที่เคารพครับ ฟังดูก็เป็นการชี้แจงที่มีเหตุผลครับ ท่านประธานสภาเทศบาลนครขอนแก่นที่เคารพ แต่ผมว่ามันเป็นการประวิงเวลาหรือซื้อเวลา ผมว่า พรบ.ข้อมูลข่าวสาร ไม่มีอะไรจะปิดสภาเทศบาลฯได้ครับ แล้วไม่ควรปิดอย่างยิ่งครับ เพราะสิ่งที่ผมสอบถามไม่ได้เป็นความลับส่วนบุคคลเลยครับ มันเป็นเรื่องการบริหารรับผิดชอบต่อบ้านเมือง ถ้าเรื่องแบบนี้ต้องไปตรวจสอบเรื่อง พรบ.ข้อมูลข่าวสาร ผมว่ามันแปลกครับท่านประธานสภาเทศบาลนครขอนแก่นที่เคารพครับ มีนิติกรนั่งอยู่หรือไม่ครับ ท่านประธานสภาเทศบาลนครขอนแก่นลองถามนิติกรคนเรียนจบกฎหมายหรือ ถามท่านรองนายกเทศมนตรีฯ มนตรี สิงหปุณณภัทร ดูนะครับ ท่านประธานสภาเทศบาลนครขอนแก่นครับ เพราะท่านจบกฎหมายมาหรือท่านรองปลัดเทศบาลฯ เห็นว่ามีความชัดเจนในเรื่องข้อกฎหมายชัดเจนนะครับ อย่าประวิงเวลาต่อหน้าสาธารณะชนเลย อย่าไปทำให้พ่อแม่พี่น้องผู้นำชุมชนเข้าใจว่าเรากำลังต่อลองหรือเรากำลังทำเงื่อนไขในการปกปิดเอกสารเลยครับ เพราะมันยิ่งทำให้ท่านถูกระแวงว่าเป็นคนกำลังกลบเกลื่อนเพื่อปกปิดความผิดนะครับ ผมพูดอย่างนี้ตรงๆ ครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอเรียนเชิญท่านรองนายกเทศมนตรีฯ ค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

กราบเรียนท่านประธานสภาเทศบาลฯที่เคารพครับ ด้วยความเคารพนะครับท่านประธานสภาเทศบาลฯครับ แล้วผมก็เคารพท่านประธานสภาเทศบาลฯ จริงๆ ด้วยนะครับ ผมคงจะต้องสงสัยในดุลยพินิจของท่านประธานสภาเทศบาลฯแล้วนะครับว่า ข้อบังคับการประชุมสภาข้อที่ 28 ครับท่านประธานสภาเทศบาลฯ ไม่ทราบว่าท่านประธานสภาเทศบาลฯมีอยู่ในมือเหมือนผมหรือไม่ครับ ท่านประธานสภาเทศบาลฯจะต้องดำเนินการประชุมไปตามระเบียบวาระนะครับ ถ้ามีประเด็นไหนก็แล้วแต่ในบางเรื่องท่านประธานสภาเทศบาลฯ ไม่สามารถใช้ดุลพินิจได้นะครับ ท่านประธานสภาเทศบาลฯต้องถามสมาชิกสภาเทศบาลฯที่เป็นองค์ประชุมทั้งหมด ว่าเรื่องอย่างนี้สมาชิกสภาเทศบาลฯส่วนใหญ่เห็นเป็นอย่างไรนะครับ และชัดเจนนะครับว่าการประชุมในระเบียบวาระนี้ เป็นระเบียบวาระของการรับรองรายงานการประชุม เพราะฉะนั้นด้วยความเคารพท่านประธานสภาเทศบาลฯอีกครั้งหนึ่งนะครับ ที่ท่านประธานสภาเทศบาลฯจะทำการใดๆ มันอาจจะเข้าข่ายการละเว้นการปฏิบัติหน้าที่ได้นะครับ เพราะฉะนั้นผมเตือนท่านประธานสภาเทศบาลฯด้วยความเคารพนะครับ เพราะฉะนั้นเรื่องอย่างนี้ ประเด็นหลักก็คือท่านประธานสภาเทศบาลฯ ต้องถามที่ประชุมนะครับ ว่าในระเบียบวาระนี้มติของที่ประชุมจะให้ดำเนินการอย่างไรต่อไป เพราะฉะนั้นการใช้ดุลยพินิจของท่านประธานสภาเทศบาลฯด้วยความเคารพอีกครั้งครับ ว่าอาจจะผิดพลาดนำไปสู่การละเว้นการปฏิบัติหน้าที่ได้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ในฐานะประธานสภาเทศบาลฯ จากในวาระรับรองรายงานการประชุมฯ ซึ่งมีเนื้อหาที่ยังค้างคาอยู่ซึ่งยังค้างคาประเด็นก่อนที่จะรับรองรายงานการประชุมฯ ซึ่งดิฉันก็ได้ตอบคำถามสมาชิกสภาเทศบาลฯ ซึ่งได้ยกมือขึ้นถามว่าถ้ามันเกี่ยวพันกันในประเด็นที่ยังค้างคาใจ ก็สามารถให้ผู้บริหารตอบ ทีนี้ผู้บริหารตอบว่าจะสามารถยื่นเอกสารได้ตามที่ทางสมาชิกสภาเทศบาลฯได้ขอ ก็เป็นการยืนยันว่าทางผู้บริหารได้จัดทำหรือยื่นเอกสารตามภายหลัง ในกรณีตอนนี้กำลังรวบรวมเอกสารซึ่งก็เป็นการตอบคำถามของสมาชิกสภาเทศบาลฯ ซึ่งก็เป็นการโปร่งใสที่จะรับรองรายงานการประชุมนะคะ ค่ะขอเรียนเชิญท่านธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯที่เคารพ ท่านสมาชิกสภาเทศบาลฯผู้ทรงเกียรติ พ่อแม่พี่น้องชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้นะครับ ถ้าท่านประธานสภาเทศบาลฯ
จะเลือกใช้วินิจฉัยโดยตามลายลักษณ์อักษร ซึ่งมันก็ตีความได้ไม่ผิดครับ แล้วผมก็เป็นคนยอมรับง่ายนะครับ แต่ผมก็บอกอย่างนี้ครับ ผมก็ประกาศในห้องประชุมสภาเทศบาลฯแห่งนี้ครับ ว่าพฤติกรรมที่ทำอยู่โดยรวมๆมันเป็นการส่อเจตนาในการปกปิด ปิดบังเอกสารหลายอย่างที่ทำให้สงสัยได้ว่ามันเกี่ยวข้องกับการทุจริตของผู้บริหารอย่างชัดเจนครับ ไม่เป็นไรครับ วันนี้ถ้าท่านไม่สะดวก ผมก็รอได้ครับ เดี๋ยวสักครู่ผมขออนุญาตเอาเอกสารบางส่วนที่ผมคิดว่า ผมพอรวบรวมได้ไปให้ท่านเลขานุการสภาเทศบาลฯ ในฐานะปลัดเทศบาลนครขอนแก่น ช่วยรับรองเอกสารดูนะครับ ว่าเอกสารที่ผมรวบรวมได้ เป็นเอกสารที่ถูกต้องหรือไม่นะครับ ก็ขอให้เข้าสู่วาระในการรับรองรายงานการประชุมไปครับไม่เป็นไรครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

ผมขออนุญาตท่านประธานสภาเทศบาลฯได้หรือไม่ครับว่า ผมจะเอาเอกสารบางส่วนที่ผมพอมีให้เลขานุการสภาเทศบาลฯ ตรวจสอบและรับรองให้ได้หรือไม่ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เชิญเลยค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เพราะเมื่อท่านไม่พร้อมผมมีบางส่วนผมขออนุญาตอย่างนั้นได้หรือไม่ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เชิญเลยค่ะ ในฐานะประธานสภาเทศบาลฯได้พิจารณาแล้วว่าผู้อภิปรายได้อภิปรายเกินเวลา ในการสมควรนะคะ ดิฉันก็จะขอให้ปิดอภิปรายในเรื่องนี้นะคะ แล้วดิฉันก็จะให้สภาเทศบาลฯแห่งนี้รับรองรายงานการประชุมนะคะ เรียนเชิญท่านรองนายกเทศมนตรีฯ ค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

ด้วยความเคารพครับท่านประธานสภาเทศบาลฯครับ อันที่จริงการจะพูดว่าพฤติกรรมใดเป็นพฤติกรรมที่ทุจริตหรือไม่อย่างไรนี้นะครับ มันก็เป็นสิทธิ์ของแต่ละท่านอยู่แล้ว ซึ่งจะต้องรับผิดชอบคำพูดของตัวเองครับ ท่านก็มีสิทธิ์ที่จะดำเนินการต่อจากนี้ได้นะครับ เพราะฉะนั้นการกล่าวหาว่าใครผู้ใดก็แล้วแต่ในที่ประชุมแห่งนี้นะครับเป็นการกระทำโดยทุจริต มันเป็นคำที่รุนแรงมากนะครับ ผมอยากจะให้ค้างคาไว้ในที่ประชุมนี้แหละครับ เพื่อพิสูจน์กันต่อไปว่าคำกล่าวหาที่ว่านั้นเป็นจริงหรือไม่ อย่างไร ก็เป็นสิทธิ์ของผู้อภิปรายอยู่แล้วนะครับ แล้วต้องขอบคุณประธานสภาเทศบาลฯนะครับ ที่วินิจฉัยว่าการดำเนินการประชุมต่อไป ควรจะต้องขอมติในเรื่องการรับรองรายงานการประชุมได้แล้วครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ก็ตามที่ดิฉันได้วินิจฉัยไปนะคะ ทุกคนก็อภิปรายพอสมควรแล้ว ก็สมควรแก่เวลาที่จะรับรองรายงานการประชุมนะคะ ค่ะ ดิฉันก็จะถามมติในที่ประชุมเลยนะคะว่า ท่านใดให้การรับรองรายงานประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2561 เมื่อวันที่ 24 สิงหาคม 2561 ค่ะ โปรดยกมือค่ะ (สมาชิกสภาเทศบาลนครขอนแก่นยกมือเป็นเอกฉันท์) ค่ะสมาชิกสภาเทศบาลฯยกมือรับรองรายงานการประชุมนะคะ เป็นอันว่าที่ประชุมแห่งนี้มีมติรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2561 เมื่อวันที่ 24 สิงหาคม 2561 ค่ะ

**มติที่ประชุม : เห็นชอบรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2561 เมื่อวันที่ 20 สิงหาคม 2561 และ รายงานการประชุมสภาเทศบาลนครขอนแก่น สมัยสามัญ
สมัยที่ 3 ครั้งที่ 2/2561 เมื่อวันที่ 24 สิงหาคม 2561**

**ระเบียบวาระที่ 3 เรื่องพิจารณาร่างเทศบัญญัติงบประมาณรายจ่าย ประจำปีงบประมาณ
 พ.ศ. 2562 (วาระที่ 2 ขั้นแปรญัตติ)**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ต่อไปเป็นระเบียบวาระที่ 3 นะคะ เรื่องพิจารณาร่างเทศบัญญัติงบประมาณรายจ่าย ประจำปี งบประมาณ พ.ศ. 2562 วาระที่ 2 ขั้นแปรญัตติ ค่ะ ตามที่ประชุมมีมติให้แปรญัตติในร่างเทศบัญญัติงบประมาณรายจ่ายประจำปี งบประมาณ พ.ศ. 2562 ภายใน 7 วัน ตั้งแต่วันที่ 25 - 31 สิงหาคม 2561 นั้นบัดนี้ได้ครบกำหนดแล้ว ขอเชิญคณะกรรมการสามัญประจำสภา คณะกรรมการแปรญัตติได้เสนอผลการพิจารณาแปรญัตติต่อสภาเทศบาลฯค่ะ ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณครับท่านประธานสภาเทศบาลฯครับ ผมขออนุญาตครับท่านประธานสภาเทศบาลฯครับก่อนที่จะเสนอรายงานแปรญัตตินะครับ มีคำถามที่อาจจะต้องถามท่านประธานสภาเทศบาลฯ สืบเนื่องจากการประชุมสภาเทศบาลนครขอนแก่น ครั้งที่แล้วในวันที่ 24 สิงหาคม 2561 ที่ท่านประธานสภาเทศบาลฯ ได้วินิจฉัยไว้ในเรื่องของระเบียบนะครับ ที่ท่านวินิจฉัยว่าจะส่งข้อโต้แย้งในเรื่องของการประชุมสภาในวันนั้น ซึ่งท่านธนภณ ได้อภิปรายไว้นะครับ และท่านบอกว่าท่านจะนำเสนอต่อผู้ว่าราชการจังหวัดขอนแก่นนะครับ มีข้อสอบถามในประเด็นที่เรายังถกเถียงกัน คือในประเด็นระเบียบของงบประมาณ การใช้เงิน การพิจารณางบประมาณ ของกระทรวงมหาดไทยในข้อที่ 23 และ 24 นะครับ ซึ่งท่านประธานสภาเทศบาลฯ ได้วินิจฉัยไว้วันนั้นว่าให้ดำเนินการประชุมต่อไปโดยจะส่งคำวินิจฉัยของท่านประธานสภาเทศบาลฯ ไปให้ท่านผู้ว่าราชการจังหวัดเป็นคนพิจารณา ไม่ทราบว่าได้ดำเนินการถึงขั้นตอนใดบ้างแล้วครับ ท่านประธานสภาเทศบาลฯ ครับ ขออนุญาตครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ก็ขอให้ท่านเลขานุการสภาเทศบาลฯ ตอบนะคะ ข้อหารือ คำวินิจฉัยของประธานสภาเทศบาลฯได้ทำรายงานถึงจังหวัดหรือยังคะ ค่ะ ขอเรียนเชิญค่ะ

**ดร.กฤษณวรุณ ไชยนิจ ปลัดเทศบาลนครขอนแก่น ทำหน้าที่ เลขานุการสภาเทศบาลนครขอนแก่น**

ขออนุญาตท่านประธานสภาเทศบาลฯ ท่านสมาชิกสภาเทศบาลฯ ผู้ทรงเกียติ และผู้เข้าร่วมประชุมทุกท่านนะครับ ในประเด็นนี้ผมขออนุญาตท่านประธานสภาเทศบาลฯ ให้คุณสุปัทม์ ทองรัตน์
รองปลัดเทศบาลนครขอนแก่น ได้กราบเรียนต่อที่ประชุมสภาเทศบาลครับ ขออนุญาตครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เรียนเชิญ ค่ะ

**นายสุปัทม์ ทองรัตน์ รองปลัดเทศบาลนครขอนแก่น**

ขออนุญาตกราบเรียนท่านประธานสภาเทศบาลฯ ท่านคณะผู้บริหาร ท่านสมาชิกสภาเทศบาลฯ
ผู้ทรงเกียติที่เคารพทุกท่านครับ ในประเด็นข้อวินิจฉัยของท่านประธานสภาเทศบาลฯ ในคราวประชุมเมื่อวันที่ 24 สิงหาคม 2561 ที่ผ่านมานะครับ ทราบว่าปัจจุบันทางเทศบาลนครขอนแก่น โดยท่านรองประธานสภาเทศบาลนครขอนแก่น ได้ลงนามคำวินิจฉัยดังกล่าวไปที่ท่านผู้ว่าราชการจังหวัดขอนแก่นเป็นที่เรียบร้อยแล้ว และปัจจุบันอยู่ระหว่างการพิจารณาของท่านผู้ว่าราชการจังหวัดขอนแก่นครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ท่านเลขานุการสภาเทศบาลฯ ก็ได้ตอบท่านสมาชิกสภาเทศบาลฯผู้อภิปรายนะคะ ว่าท่านได้ส่งหนังสือคำหารือของประธานสภาเทศบาลฯ ไปยังผู้ว่าราชการจังหวัดขอนแก่น ในเรื่องระเบียบในการประชุมค่ะ ก็ขอให้ท่านสมาชิกสภาเทศบาลฯ ผู้อภิปรายคงได้รับทราบนะคะ ก็ขอให้อ่านคำแปรญัตติตามที่ท่านได้ทำนะคะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ครับ ขอบคุณครับท่านประธานสภาเทศบาลนครขอนแก่นครับ ไม่ใช่อะไรครับ พอดีที่ผมต้องสอบถามนะครับ มันเป็นเรื่องข้อกฎหมาย เพราะว่าการกระทำอะไรต่อไปในวาระ 2 และวาระ 3 นะครับ เปรียบเสมือนว่าเราติดกระดุมผิดเม็ดนะครับ จากกระดุมเม็ดที่หนึ่งเราไม่ติดเราติดผิดเม็ดไล่จนไปถึงสุดท้าย ติดเสร็จแต่ว่าจากการทำที่เราติดผิดตั้งแต่แรกนะครับ เราจะต้องไปรื้อใหม่หมดเลยจะทำให้ยิ่งเสียเวลานะครับ ไม่ใช่อะไรนะครับผมเป็นห่วงเรื่องของเวลาของสภาเทศบาลนครขอนแก่นแห่งนี้ และในเรื่องของการที่เราจะสามารถใช้งบประมาณได้หรือไม่เท่านั้นเองนะครับ จึงต้องสอบถามนะครับ ก็ขอบคุณท่านเลขานุการสภาเทศบาลนครขอนแก่น และก็ท่านรองปลัดเทศบาลนะครับ ที่ช่วยตอบคำถามให้ครับ ขออนุญาตเข้าสู่วาระที่ 3 นะครับ
ท่านประธานสภาเทศบาลนครขอนแก่นครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ขอเชิญเลย ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เรื่อง ขอเสนอแปรญัตติ

เรียน ประธานสภาเทศบาลนครขอนแก่น

ข้าพเจ้าขอเสนอแปรญัตติ เรื่อง ร่างเทศบัญญัติงบประมาณรายจ่ายประจำปีงบประมาณ พ.ศ. 2562 ดังต่อไปนี้

 **ข้อ 1 ไม่มีผู้แปรญัตติ ไม่มีการแก้ไข**

 **ข้อ 2 ไม่มีผู้แปรญัตติ ไม่มีการแก้ไข**

 **ข้อ 3 ไม่มีผู้แปรญัตติ ไม่มีการแก้ไข**

 **ข้อ 4 ขอแปรญัตติ โดยมีรายละเอียดปรากฏตามเอกสาร**

**ร่างเทศบัญญัติงบประมาณรายจ่าย**

**ประจำปีงบประมาณ พ.ศ. 2562 ดังนี้**

**ลำดับที่ 1 เรื่องเปลี่ยนแปลงคำชี้แจง ประเภทรายงานประมาณการรายรับ หน้า 19 , 20 , 22**

ข้อความเดิม

รายงานประมาณการรายรับ รายรับจริง ปี 2561

หมวดค่าธรรมเนียม ค่าปรับ และใบอนุญาต

ค่าธรรมเนียมโรงฆ่าสัตว์ จำนวน 4,488,846.00 บาท

ค่าธรรมเนียมโรงพักสัตว์ จำนวน 899,886.00 บาท

รวมหมวดค่าธรรมเนียม ค่าปรับ และใบอนุญาต จำนวน 34,221,915.86 บาท

รวมทุกหมวด จำนวน 1,228,792,140.05 บาท

ข้อความใหม่

รายงานประมาณการรายรับ รายรับจริง ปี 2561

หมวดค่าธรรมเนียม ค่าปรับ และใบอนุญาต

ค่าธรรมเนียมโรงฆ่าสัตว์ จำนวน 2,244,423.00 บาท

ค่าธรรมเนียมโรงพักสัตว์ จำนวน 449,943.00 บาท

รวมหมวดค่าธรรมเนียม ค่าปรับ และใบอนุญาต จำนวน 31,527,549.86 บาท

รวมทุกหมวด จำนวน 1,226,097,774.05 บาท

**ลำดับที่ 2 เรื่องเปลี่ยนแปลงคำชี้แจง แผนงานสาธารณสุข งานบริหารทั่วไปเกี่ยวกับสาธารณสุข หน่วยงานสำนักสาธารณสุขและสิ่งแวดล้อม จำนวน 1,680,000 บาท หน้า 277 ค่าเช่าทรัพย์สิน**

ข้อความเดิม

ค่าเช่าทรัพย์สิน จำนวน 1,680,000 บาท

เพื่อจ่ายเป็นค่าใช้จ่ายสำหรับเช่าทรัพย์สินของบุคคลภายนอก เพื่อประโยชน์ของทางราชการ เช่าอาคารสำนักการสาธารณสุขและสิ่งแวดล้อม (ชั่วคราว)

ข้อความใหม่

ค่าเช่าทรัพย์สิน จำนวน 1,680,000 บาท

เพื่อจ่ายเป็นค่าใช้จ่ายสำหรับเช่าทรัพย์สินของบุคคลภายนอก เพื่อประโยชน์ของทางราชการ เช่าอาคารสำนักการสาธารณสุขและสิ่งแวดล้อม (ชั่วคราว) เลขที่ 4/33 ถ. หน้าเมือง อ.เมือง จ. ขอนแก่น

**ลำดับที่ 3 เรื่องเปลี่ยนแปลงคำชี้แจง แผนงานสาธารณสุข งานบริการสาธารณสุขและงานสาธารณสุขอื่น หน่วยสำนักงานสาธารณสุขและสิ่งแวดล้อม จำนวน 103,000 บาท หน้า 285 โครงการพัฒนาศักยภาพในการจัดบริการสาธารณสุขขั้นพื้นฐาน ใน ศสมช.**

ข้อความเดิม

โครงการพัฒนาศักยภาพในการจัดบริการสาธารณสุขขั้นพื้นฐานใน ศสมช. (สำนักการสาธารณสุขและสิ่งแวดล้อม) จำนวน 103,000 บาท

- เพื่อจ่ายเป็นค่าใช้จ่ายในการดำเนินโครงการพัฒนาศักยภาพในการจัดบริการสาธารณสุขขั้นพื้นฐานใน ศสมช. โดยมีค่าใช้จ่ายประกอบด้วย ค่าอาหาร อาหารว่างและเครื่องดื่ม ค่าเช่าสถานที่ เงินรางวัล ค่าวัสดุสำนักงาน ค่าสื่อประชาสัมพันธ์ ค่าประชุมสรุปผลงานประจำปี และค่าใช้จ่ายอื่นๆที่จำเป็นและเกี่ยวข้องกับโครงการ

- เป็นไปตามระเบียบกระทรวงมหาดไทยว่าด้วยค่าใช้จ่ายในการฝึกอบรมและการเข้ารับการฝึกอบรมของเจ้าหน้าที่ท้องถิ่น พ.ศ. 2557

- เป็นไปตามระเบียบกระทรวงมหาดไทยว่าด้วยการเบิกจ่ายค่าใช้จ่ายในการจัดงาน การจัดการแข่งขันกีฬาขององค์ปกครองส่วนท้องถิ่น พ.ศ.2559

- เป็นไปตามแผนพัฒนาท้องถิ่นสี่ปี (พ.ศ. 2561 - 2564) ของเทศบาลนครขอนแก่นเพิ่มเติม/เปลี่ยนแปลง ฉบับที่ 2/2561 หน้าที่ 430 ลำดับที่ 1

ข้อความใหม่

โครงการพัฒนาศักยภาพในการจัดบริการสาธารณสุขขั้นพื้นฐานใน ศสมช. (สำนักการสาธารณสุขและสิ่งแวดล้อม) จำนวน 103,000 บาท

- เพื่อจ่ายเป็นค่าใช้จ่ายในการดำเนินโครงการพัฒนาศักยภาพในการจัดบริการสาธารณสุขขั้นพื้นฐานใน ศสมช. โดยมีค่าใช้จ่ายประกอบด้วย ค่าอาหาร อาหารว่างและเครื่องดื่ม ค่าเช่าสถานที่ ค่าวัสดุ เครื่องเขียนและอุปกรณ์ และค่าใช้จ่ายอื่นๆ ที่จำเป็นและเกี่ยวข้องกับโครงการ

- เป็นไปตามระเบียบกระทรวงมหาดไทยว่าด้วยค่าใช้จ่ายในการฝึกอบรมและการเข้ารับการฝึกอบรมของเจ้าหน้าที่ท้องถิ่น พ.ศ. 2557

 - เป็นไปตามแผนพัฒนาท้องถิ่นสี่ปี (พ.ศ. 2561 - 2564) ของเทศบาลนครขอนแก่นเพิ่มเติม/เปลี่ยนแปลง ฉบับที่ 2/2561 หน้าที่ 430 ลำดับที่ 1

**ลำดับที่ 4 เรื่องเปลี่ยนแปลงคำชี้แจง ลดจำนวนเงิน และเพิ่มจำนวนเงิน แผนงานสาธารณสุข งานศูนย์บริการสาธารณสุข หน่วยงานสำนักสาธารณสุขและสิ่งแวดล้อม จำนวน 60,000 บาท หน้า 300 โครงการสาธารณสุขบริการสุขภาพเชิงรุก**

ข้อความเดิม

โครงการสาธารณสุขบริการสุขภาพเชิงรุก (สำนักการสาธารณสุขและสิ่งแวดล้อม) จำนวน 60,000 บาท

- เพื่อจ่ายเป็นค่าใช้จ่ายในการดำเนินโครงการสาธารณสุขบริการสุขภาพเชิงรุก โดยมีค่าใช้จ่ายประกอบด้วย ค่าตอบแทนบุคลากร (แพทย์ ทันตแพทย์ เภสัชกร นักวิชาการ นักกายภาพบำบัด พยาบาล เจ้าหน้าที่ หมอนวดแผนไทย) ค่ายา ค่าเวชภัณฑ์ในโครงการ ค่าวัสดุวิทยาศาสตร์การแพทย์ ค่าจัดประชุม ค่าอาหาร ค่าอาหารว่างและเครื่องดื่ม ค่าสื่อประชาสัมพันธ์ ค่าถ่ายเอกสาร และค่าใช้จ่ายอื่นๆ ที่จำเป็นและเกี่ยวข้องกับโครงการ

- เป็นไปตามระเบียบกระทรวงมหาดไทยว่าด้วยค่าใช้จ่ายในการฝึกอบรมและการเข้ารับการฝึกอบรมของเจ้าหน้าที่ท้องถิ่น พ.ศ. 2557

- เป็นไปตามระเบียบกระทรวงมหาดไทยว่าด้วยการเบิกจ่ายค่าใช้จ่ายในการจัดงาน การจัดการแข่งขันกีฬา
 ขององค์ปกครองส่วนท้องถิ่น พ.ศ.2559

- เป็นไปตามแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง
 ฉบับที่ 1/2560 หน้าที่ 213 ลำดับที่ 6

ลดจำนวนเงิน โครงการสาธารณสุขบริการสุขภาพเชิงรุก จำนวน 10,000 บาท หน้า 300

จากเดิม 60,000 บาท ลดจำนวนเงินเป็น 50,000 บาท

เพิ่มจำนวนเงิน งบกลาง งบสำรองจ่าย จำนวน 10,000 บาท หน้า 402

จากเดิม 31,190,000 บาท เพิ่มจำนวนเงินเป็น 31,200,000 บาท

ข้อความใหม่

โครงการสาธารณสุขบริการสุขภาพเชิงรุก (สำนักการสาธารณสุขและสิ่งแวดล้อม) จำนวน 50,000 บาท

- เพื่อจ่ายเป็นค่าใช้จ่ายในการดำเนินโครงการสาธารณสุขบริการสุขภาพเชิงรุก โดยมีค่าใช้จ่ายประกอบด้วย ค่าอาหาร ค่าอาหารว่างและเครื่องดื่ม ค่าถ่ายเอกสาร และค่าใช้จ่ายอื่นๆ ที่จำเป็นและเกี่ยวข้องกับโครงการ

- เป็นไปตามระเบียบกระทรวงมหาดไทยว่าด้วยการเบิกจ่ายค่าใช้จ่ายในการจัดงาน การจัดการแข่งขันกีฬาและการส่งนักกีฬาเข้าร่วมการแข่งขันกีฬาขององค์ปกครองส่วนท้องถิ่น พ.ศ. 2559

- เป็นไปตามแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง
 ฉบับที่ 1/2560 หน้าที่ 213 ลำดับที่ 6

**ลำดับที่ 5 เรื่องเปลี่ยนแปลงคำชี้แจง แผนงานสร้างความเข้มแข็งของชุมชน งานส่งเสริมและสนับสนุนความเข้มแข็งของชุมชน หน่วยงานสำนักสวัสดิการสังคม จำนวน 72,000 บาท หน้า 344 วัสดุสนาม**

ข้อความเดิม

วัสดุสนาม จำนวน 72,000 บาท

- เพื่อจ่ายเป็นค่าจัดซื้อวัสดุสนามเป็นเงิน 72,000 บาท เช่น ค่าจัดซื้อผ้าใบคลุมเต็นท์ชนิดทรงโค้ง ให้กับสำนักสวัสดิการสังคม จำนวน 3 ผืน ผืนละ 9,000 บาท เป็นเงิน 27,000 บาท และจ่ายเป็นค่าจัดซื้อผ้าใบคลุมเต็นท์ชนิดแบบหน้าจั่ว ให้กับสำนักสวัสดิการสังคม จำนวน 5 ผืน ผืนละ 9,000 บาท เป็นเงิน 45,000 บาท

ข้อความใหม่

วัสดุสนาม จำนวน 72,000 บาท

- เพื่อจ่ายเป็นค่าจัดซื้อผ้าคลุมเต็นท์ชนิดทรงโค้งให้กับสำนักสวัสดิการสังคม จำนวน 3 ผืน ผืนละ 9,000 บาท เป็นเงิน 27,000 บาท ใช้สำหรับทดแทนของเดิมที่ชำรุด และใช้ในกิจกรรมต่างๆของชุมชน หรือกิจกรรมอื่นๆที่เกี่ยวเนื่องกับชุมชนเขตเทศบาลนครขอนแก่น ซึ่งมีรายละเอียดดังนี้ เป็นผ้าใบอย่างหนาชนิดผ้าไนล่อน ไม่ต่ำกว่าเบอร์ 8,000 ผ้าใบสีเหลืองคาดน้ำตาล สกรีนตราสัญลักษณ์เทศบาลนครขอนแก่น 4 ด้าน พร้อมตัวหนังสือ เทศบาลนครขอนแก่น KHONKAEN MUNICIPALITY อยู่ใต้ภาพประตูเมือง และสกรีนภาพประตูเมือง มีความสูง 60 ซม. กว้าง 60 ซม. ขนาดกว้าง 4 เมตร ยาว 8 เมตร ผ้าใบทรงโค้ง ความสูงของอกไก่ไม่น้อยกว่า 1.20 เมตร

- เพื่อจ่ายเป็นค่าจัดซื้อผ้าใบคลุมเต็นท์ชนิดแบบหน้าจั่ว ให้กับสำนักสวัสดิการสังคม จำนวน 5 ผืน ผืนละ 9,000 บาท เป็นเงิน 45,000 บาท ใช้สำหรับทดแทนของเดิมที่ชำรุด และใช้ในกิจกรรมต่างๆของชุมชน หรือกิจกรรมอื่นๆที่เกี่ยวเนื่องกับชุมชนเขตเทศบาลนครขอนแก่น ซึ่งมีรายละเอียดดังนี้ เป็นผ้าใบอย่างหนาชนิดผ้าไนล่อน ไม่ต่ำกว่าเบอร์ 8,000 ผ้าใบสีเหลืองคาดน้ำตาล สกรีนตราสัญลักษณ์เทศบาลนครขอนแก่น 4 ด้าน พร้อมตัวหนังสือ เทศบาลนครขอนแก่น KHONKAEN MUNICIPALITY อยู่ใต้ภาพประตูเมือง และสกรีนภาพประตูเมือง มีความสูง 60 ซม. กว้าง 60 ซม. ขนาดกว้าง 4 เมตร ยาว 8 เมตร ผ้าใบทรงหน้าจั่ว ความสูงของอกไก่ไม่น้อยกว่า 1.20 เมตร

**สรุปการแปรญัตติ ร่างเทศบัญญัติงบประมาณรายจ่ายประจำปีงบประมาณ พ.ศ. 2562**

* รายการที่เสนอขอแปรญัตติ จำนวน 6 รายการ
* มีมติให้แปรญัตติ จำนวน 5 รายการ
* มีมติให้ถอนคำแปรญัตติ จำนวน 1 รายการ

ลงชื่อ วันชัย ซื่อศิริสวัสดิ์ ประธานคณะกรรมการ

(นายวันชัย ซื่อศิริสวัสดิ์)

 ลงชื่อ โกเมน กันตวธีระ กรรมการ

 (นายโกเมน กันตวธีระ)

 ลงชื่อ บุญสม วิจารจันทร์ กรรมการ

 (นายบุญสม วิจารจันทร์)

 ลงชื่อ จันทนภา แสวงการ กรรมการ

 (นางสาวจันทนภา แสวงการ)

 ลงชื่อ ปรมินทร์ เลาหะพันธุ์ เลขานุการคณะกรรมการ

 (นายปรมินทร์ เลาหะพันธุ์)

 **ได้พิจารณาแล้วให้มีการแปรญัตติ**

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ท่านปรมินทร์ เลาหะพันธุ์ ก็ได้เสนอการพิจารณาการแปรญัตติต่อเทศบาลนครขอนแก่นแล้วนะคะ มีท่านใดจะอภิปรายหรือไม่ค่ะ ถ้าไม่มีท่านใดจะอภิปรายดิฉันก็จะขอความเห็นชอบเลยนะคะ ว่าท่านใดให้ความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ. 2562 ค่ะ ขอเรียนเชิญคุณสมภพค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลนครขอนแก่นที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาเทศบาลฯครับ ผมอยากให้ท่านประธานสภาเทศบาลฯได้ใช้ข้อบังคับที่ 76 นะครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ข้อบังคับที่ 76 มีข้อความว่าอย่างไรคะ

**นายสมภพ วงศ์ก่อ สมาชิกสภาเทศบาลนครขอนแก่น**

 ขอบคุณครับท่านครับ ข้อบังคับที่ 76 ก่อนการลงมติทุกครั้งให้ประธานสภาท้องถิ่นตรวจสอบดูว่ามีสมาชิกสภาท้องถิ่นอยู่ในที่ประชุมจำนวนครบจำนวนเป็นองค์ประชุมหรือไม่ ถ้ามีสมาชิกสภาท้องถิ่นอยู่ในที่ประชุมไม่ครบจำนวนเป็นองค์ประชุม จะทำการลงมติในเรื่องใดๆ ไม่ได้ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ก่อนหน้าที่เราจะเข้าประชุมสภาเทศบาลนครขอนแก่น ทางท่านเลขานุการสภาเทศบาลฯ ก็ได้แจ้งต่อที่ประชุมนะคะ ถึงได้สามารถเปิดประชุมสภาเทศบาลนครขอนแก่นได้นะคะ ค่ะก็สมาชิกสภาเทศบาลนครขอนแก่นก็ครบองค์ประชุมนะคะ ขออนุญาตท่านที่อภิปรายนะคะ สมาชิกสภาเทศบาลฯครบองค์ประชุม ดิฉันก็จะขอมติในที่ประชุมนะคะ ดิฉันก็ไม่ทราบเหมือนกันว่าท่านทักท้วงเพื่ออะไร เพราะดิฉันกำลังจะขอมติในที่ประชุมนะคะ ค่ะดิฉันก็จะขอมติในที่ประชุมว่า ท่านใดให้ความเห็นชอบร่างเทศบัญญัติงบประมาณรายจ่ายประจำปี พ.ศ. 2562 วาระที่ 2 ขั้นแปรญัตติ โปรดยกมือค่ะ ค่ะ และดิฉันก็จะถามว่าท่านใดไม่เห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2562 วาระที่ 2 ขั้นแปรญัตติ ค่ะ ค่ะสรุปว่าท่านที่ไม่ยกมือก็ถือว่างดออกเสียงนะคะ ก็ให้ทางเลขานุการสภาเทศบาลนครขอนแก่นได้บันทึกเอาไว้ด้วยนะคะ ค่ะก็เป็นอันว่าที่ประชุมแห่งนี้เห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2562 วาระที่ 2 ขั้นแปรญัตตินะคะ และก็ให้ทางท่านเลขานุการสภาเทศบาลนครขอนแก่นได้บันทึกท่านสมาชิกสภาเทศบาลฯ ที่รับหลักการขั้นแปรญัตติ และก็บันทึกสมาชิกสภาเทศบาลฯท่านที่งดออกเสียงด้วยนะคะ

**มติที่ประชุม : เห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2562 วาระที่ 2 ขั้นแปรญัตติ และมีนายธนภณ กิตติวิมลชัย งดออกเสียง**

**ระเบียบวาระที่ 4 เรื่องพิจารณาร่างเทศบัญญัติงบประมาณรายจ่ายประจำปีงบประมาณ
พ.ศ. 2562 (วาระที่ 3 ขั้นลงมติ)**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ระเบียบวาระที่ 4 เรื่องพิจารณาร่างเทศบัญญัติงบประมาณราบจ่ายประจำปีงบประมาณ พ.ศ. 2562 วาระที่ 3 ขั้นลงมติค่ะ ดิฉันก็จะขอมติในที่ประชุมเลยนะคะว่า ท่านใดให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ.2562 โปรดยกมือค่ะ ค่ะก็ขอให้ทางท่านเลขานุการสภาเทศบาลนครขอนแก่นได้บันทึกไว้ด้วยนะคะ และดิฉันก็จะถามว่าท่านใดไม่ให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2562 โปรดยกมือค่ะ ให้ท่านเลขานุการสภาเทศบาลนครขอนแก่นบันทึกนะคะว่ามีสมาชิกสภาเทศบาลฯไม่รับร่างเทศบัญญัติงบประมาณรายจ่ายประจำปีงบประมาณ พ.ศ. 2562 ก็ให้บันทึกตามที่ปรากฏนะคะ ก็เป็นอันว่าที่ประชุมแห่งนี้มีมติเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ. 2562 นะคะ และมีท่านที่ไม่เห็นชอบจำนวน 3 ท่าน ก็ให้ท่านเลขานุการสภาเทศบาลนครขอนแก่นบันทึกไว้ด้วยนะคะ ขอเรียนเชิญคุณปรมินทร์ เลาหะพันธุ์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ครับ ที่ไม่ได้รับวาระ 3 นะครับ เนื่องจากว่าท่านผู้ว่าราชการจังหวัดขอนแก่นยังไม่ได้ชี้แจง ยังไม่ได้วินิจฉัยลงมานะครับ ว่าที่ท่านประธานสภาเทศบาลนครขอนแก่นได้วินิจฉัยในที่ประชุมเป็นเรื่องที่ถูกระเบียบหรือไม่นะครับ เพราะฉะนั้นเลยขออนุญาตที่จะไม่รับหลักการ เพราะว่าในข้อที่ 23 ระเบียบการใช้เงิน และข้อที่ 24 นะครับ ก็ต้องขอแจ้งให้ท่านประธานสภาเทศบาลนครขอนแก่นทราบด้วยนะครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ก็เป็นตามสิทธิของท่านสมาชิกสภาเทศบาลฯนะคะ

**มติที่ประชุม : เห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2562 และไม่เห็นชอบจำนวน 3 ท่าน คือ นายปรมินทร์ เลาหะพันธ์, นายวันชัย ซื่อศิริสวัสดิ์, นายธนภณ กิตติวิมลชัย**

**ระเบียบวาระที่ 5 เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564)**

 **ของเทศบาลนครขอนแก่น ครั้งที่ 3/2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ต่อไปเป็นระเบียบวาระที่ 5 ค่ะ เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ. 2561 – 2564) ของเทศบาลนครขอนแก่น ครั้งที่ 3/2561 ขอเรียนเชิญท่านรองนายกเทศมนตรีฯ ชัชวาล
พรอมรธรรม เสนอญัตติต่อสภาเทศบาลนครขอนแก่น ค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 3/2561

เรียน ประธานสภาเทศบาลนครขอนแก่น

สิ่งที่ส่งมาด้วย 1. ประกาศเทศบาลนครขอนแก่น เรื่อง แก้ไขแผนพัฒนาท้องถิ่นสี่ปี (พ.ศ.2561-2564)

 ของเทศบาลนครขอนแก่น ครั้งที่3/2561 จำนวน 1 ฉบับ

ข้าพเจ้าขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพื่อให้ราคาครุภัณฑ์เป็นปัจจุบันตามประกาศบัญชีราคามาตรฐานครุภัณฑ์ มกราคม 2561 ของสำนักงบประมาณ และประกาศเกณฑ์ราคากลางและคุณลักษณะพื้นฐานครุภัณฑ์คอมพิวเตอร์ ประจำปีงบประมาณ 2561 เมื่อวันที่ 23 พฤษภาคม 2561 ของกระทรวงดิจิทัลเพื่อเศรษฐกิจและสังคม โดยอาศัยอำนาจตามหนังสือกระทรวงมหาดไทย ด่วนที่สุด ที่ มท 0810.3/ว 1617 ลงวันที่ 16 สิงหาคม 2560 เรื่อง เผยแพร่เอกสารประเด็นคำถาม-แนวทางปฏิบัติในการจัดทำแผนพัฒนาท้องถิ่นสี่ปี (พ.ศ.2561-2564) ขององค์กรปกครองส่วนท้องถิ่น ชุดที่ 1 ด้าน 2 การแก้ไขแผนพัฒนาท้องถิ่นสี่ปี รหัสคำถาม ตค.017 (1) และ (2) เป็นอำนาจของผู้บริหารท้องถิ่น และหนังสือกรมส่งเสริมการปกครองท้องถิ่น ด่วนที่สุด ที่ มท 0810.3/ว 1617 ลงวันที่ 16 สิงหาคม 2560 เรื่อง เผยแพร่เอกสาร ประเด็นคำถาม-แนวทางปฏิบัติในการจัดทำแผนพัฒนาท้องถิ่นสี่ปี (พ.ศ.2561-2564) ขององค์กรปกครองส่วนท้องถิ่น ชุดที่ 1 ด้านการแก้ไขแผนพัฒนาท้องถิ่นสี่ปี รหัสคำถาม ตค.014 ให้ผู้บริหารท้องถิ่นประกาศใช้แผนพัฒนาที่อนุมัติแล้ว และนำไปปฏิบัติ รวมทั้งแจ้งสภาท้องถิ่น นั้น

เทศบาลนครขอนแก่น ได้ประกาศแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 3/2561 เมื่อวันที่ 22 มิถุนายน 2561 จำนวน 11 รายการ แยกตามแผนงาน ดังนี้

1. แผนงานบริหารงานทั่วไป จำนวน 14 รายการ

 2. แผนงานรักษาความสงบภายใน จำนวน 1 รายการ

 3. แผนงานการศึกษา จำนวน 4 รายการ

 4. แผนงานสาธารณสุข จำนวน 6 รายการ

 5. แผนงานเคหะและชุมชน จำนวน 3 รายการ

 6. แผนงานสร้างความเข้มแข็งของชุมชน จำนวน 1 รายการ

 7. แผนงานอุตสาหกรรมและการโยธา จำนวน 1 รายการ

 8. แผนงานการพาณิชย์ จำนวน 4 รายการ

 9. แผนงานงบกลาง จำนวน 1 รายการ

 จึงรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 3/2561 เพื่อทราบต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ผู้บริหารก็ได้รายงานการแก้ไขแผนพัฒนาท้องถิ่น 4 ปี ตั้งแต่ปี (พ.ศ.2561 – 2564) ของเทศบาลนครขอนแก่น ครั้งที่ 3/2561 ต่อสภาเทศบาลนครขอนแก่นแล้วนะคะ ต่อไปเป็นระเบียบวาระที่ 6 นะคะ

**ระเบียบวาระที่ 6 เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564)**

**ของเทศบาลนครขอนแก่น ครั้งที่ 4/2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ระเบียบวาระที่ 6 เรื่องขอเสนอญัตติรายงานการแก้ไขแผนพัฒนาท้องถิ่น 4 ปี (พ.ศ.2561 – 2564) ของเทศบาลนครขอนแก่น ครั้งที่ 4/2561 ค่ะ ขอเรียนเชิญท่านรองนายกเทศมนตรี ชัชวาล พรอมรธรรม เสนอญัตติต่อสภาเทศบาลนครขอนแก่นค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น

 ครั้งที่ 4/2561

เรียน ประธานสภาเทศบาลนครขอนแก่น

สิ่งที่ส่งมาด้วย 1. ประกาศเทศบาลนครขอนแก่น เรื่อง แก้ไขแผนพัฒนาท้องถิ่นสี่ปี

 (พ.ศ.2561-2564) ของเทศบาลนครขอนแก่น ครั้งที่ 4/2561 จำนวน 1 ฉบับ

ข้าพเจ้าขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพื่อให้โครงการและครุภัณฑ์มีความถูกต้องและสามารถเบิกจ่ายได้ตามระเบียบฯ โดยอาศัยอำนาจตามหนังสือกระทรวงมหาดไทย ด่วนที่สุด ที่ มท 0810.3/ว 1617 ลงวันที่ 16 สิงหาคม 2560 เรื่อง เผยแพร่เอกสารประเด็นคำถาม-แนวทางปฏิบัติในการจัดทำแผนพัฒนาท้องถิ่นสี่ปี (พ.ศ.2561-2564) ขององค์กรปกครองส่วนท้องถิ่น ชุดที่ 1 ด้าน 2 การแก้ไขแผนพัฒนาท้องถิ่นสี่ปี รหัสคำถาม ตค.017 (1) และ (2) เป็นอำนาจของผู้บริหารท้องถิ่น และหนังสือกรมส่งเสริมการปกครองท้องถิ่น ด่วนที่สุด ที่ มท 0810.3/ว 1617 ลงวันที่ 16 สิงหาคม 2560 เรื่อง เผยแพร่เอกสาร ประเด็นคำถาม-แนวทางปฏิบัติในการจัดทำแผนพัฒนาท้องถิ่นสี่ปี (พ.ศ.2561-2564) ขององค์กรปกครองส่วนท้องถิ่น ชุดที่ 1 ด้านการแก้ไขแผนพัฒนาท้องถิ่นสี่ปี รหัสคำถาม ตค.014 ให้ผู้บริหารท้องถิ่นประกาศใช้แผนพัฒนาที่อนุมัติแล้ว และนำไปปฏิบัติ รวมทั้งแจ้งสภาท้องถิ่น นั้น

เทศบาลนครขอนแก่น ได้ประกาศแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 4/2561 เมื่อวันที่ 9 สิงหาคม 2561 ซึ่งเป็นโครงการของสำนักการศึกษา ปรากฏในแผนงานการศึกษา จำนวน 12 โครงการ และครุภัณฑ์ของสำนักสวัสดิการสังคม ปรากฏในแผนงานสังคมสงเคราะห์ จำนวน 1 รายการ

 ขอได้โปรดนำเสนอต่อที่ประชุมสภาเทศบาลนครขอนแก่น เพื่อทราบต่อไป

 ขอแสดงความนับถือ

 นายธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ผู้บริหารก็ได้รายงานการแก้ไขแผนพัฒนาท้องถิ่นสี่ปีนะคะ ตั้งแต่ปี พ.ศ.2561 – ปีพ.ศ.2564
ของเทศบาลนครขอนแก่น ครั้งที่ 4/2561 ต่อสภาเทศบาลนครขอนแก่นแล้วนะคะ

**ระเบียบวาระที่ 7 เรื่องขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564)**

 **ของเทศบาลนครขอนแก่น เปลี่ยนแปลง ฉบับที่ 3/2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ต่อไปเป็นระเบียบวาระที่ 7 นะคะ เรื่องขอเสนอญัตติรายงานแผนพัฒนาท้องถิ่นสี่ปี (พ.ศ.2561 – 2564) ของเทศบาลนครขอนแก่น เปลี่ยนแปลง ฉบับที่ 3/2561 ค่ะ ขอเรียนเชิญท่านรองนายกเทศมนตรีฯ ชัชวาล พรอมรธรรม เสนอญัตติต่อสภาเทศบาลนครขอนแก่นค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เปลี่ยนแปลง ฉบับที่ 3/2561

เรียน ประธานสภาเทศบาลนครขอนแก่น

สิ่งที่ส่งมาด้วย ประกาศเทศบาลนครขอนแก่น เรื่อง การใช้แผนพัฒนาท้องถิ่นสี่ปี

 (พ.ศ.2561-2564) ของเทศบาลนครขอนแก่น เปลี่ยนแปลง ฉบับที่ 3/2561 จำนวน 1 ฉบับ

ข้าพเจ้าขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เปลี่ยนแปลง ฉบับที่ 3/2561 เพื่อให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 หมวด 5 ข้อ 24ให้ผู้บริหารท้องถิ่นประกาศใช้แผนพัฒนาที่อนุมัติแล้ว และนำไปปฏิบัติ รวมทั้งแจ้งสภาท้องถิ่น นั้น

 เทศบาลนครขอนแก่น ได้ประกาศใช้แผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เปลี่ยนแปลง ฉบับที่ 3/2561 เมื่อวันที่ 25 กรกฎาคม 2561 โดยมีโครงการและครุภัณฑ์ แยกตามยุทธศาสตร์ ดังนี้

-โครงการและงบประมาณสำหรับองค์กรปกครองส่วนท้องถิ่นดำเนินการ รวม 82 โครงการ ดังนี้

 ยุทธศาสตร์ที่ 4 พัฒนาระบบ Logistic ระบบขนส่งมวลชนและโครงสร้างพื้นฐานให้เป็นนครแห่งการลงทุนและนครแห่งการอยู่อาศัย แผนงานอุตสาหกรรมและการโยธา จำนวน 54 โครงการ

 ยุทธศาสตร์ที่ 6 สร้างสังคมที่เอื้ออาทรและพัฒนาคุณภาพชีวิตของประชาชน (Healthy City) แผนงานสร้างความเข้มแข็งของชุมชน จำนวน 4 โครงการ

 ยุทธศาสตร์ที่ 7 สร้างสังคมแห่งการเรียนรู้เพื่อรองรับ AEC และให้พร้อมต่อการเปลี่ยนแปลงสู่สากล แผนงานการศึกษา จำนวน 1 โครงการ แผนงานการศาสนาวัฒนธรรมและนันทนาการ จำนวน 1 โครงการ

 ยุทธศาสตร์ที่ 8 สร้างความเข้มแข็งภาคประชาชนและส่งเสริมการมีส่วนร่วมในการจัดการเมืองในทุกมิติของการพัฒนา แผนงานบริหารงานทั่วไป จำนวน 1 โครงการ

 ยุทธศาสตร์ที่ 9 พัฒนานวัตกรรมการให้บริการและการบริหารบ้านเมือง แผนงานอุตสาหกรรมและการโยธา จำนวน 1 โครงการ

 ยุทธศาสตร์ที่ 10 พัฒนาโครงสร้างและศักยภาพองค์กรให้เป็นองค์กรที่มีสมรรถนะสูง แผนงานบริหารงานทั่วไป จำนวน 3 โครงการ แผนงานการศึกษา 12 โครงการ แผนงานเคหะและชุมชน จำนวน 1 โครงการ แผนงานอุตสาหกรรมและการโยธา จำนวน 3 โครงการ แผนงานการพาณิชย์ จำนวน 2 โครงการ

 -โครงการและงบประมาณสำหรับอุดหนุนองค์กรปกครองส่วนท้องถิ่น ส่วนราชการ รัฐวิสาหกิจ องค์กรประชาชน ปรากฏในยุทธศาสตร์ที่ 6 สร้างสังคมที่เอื้ออาทรและพัฒนาคุณภาพชีวิตของประชาชน (Healthy City) แผนงานสาธารณสุข จำนวน 2 โครงการ แผนงานสร้างความเข้มแข็งของชุมชน จำนวน 1 โครงการ

-ครุภัณฑ์ รวม 17 รายการ แยกตามแผนงาน ดังนี้

 แผนงานบริหารงานทั่วไป จำนวน 3 รายการ แผนงานรักษาความสงบภายใน จำนวน 2 รายการ แผนงานการศึกษา จำนวน 3 รายการ แผนงานสาธารณสุข จำนวน 3 รายการ แผนงานสังคมสงเคราะห์ จำนวน 1 รายการ แผนงานเคหะและชุมชน จำนวน 2 โครงการ แผนงานสร้างความเข้มแข็งของชุมชน จำนวน 2 โครงการ แผนงานการพาณิชย์ จำนวน 1 โครงการ

ขอได้โปรดนำเสนอต่อที่ประชุมสภาเทศบาลนครขอนแก่น เพื่อทราบต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ผู้บริหารก็ได้รายงานแผนพัฒนาท้องถิ่น 4 ปี (พ.ศ.2561 – 2564) ของเทศบาลนครขอนแก่น เปลี่ยนแปลงฉบับที่ 3/2561 ต่อสภาเทศบาลนครขอนแก่นแล้วนะคะ ต่อไปเป็นระเบียบวาระที่ 8 นะคะ

**ระเบียบวาระที่ 8 เรื่องขอเสนอญัตติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ.2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ระเบียบวาระที่ 8 เรื่องขอเสนอญัตติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ.2561 ค่ะ ขอเรียนเชิญท่านรองนายกเทศมนตรี มนตรี สิงหปุณณภัทร เสนอญัตติต่อสภาเทศบาลนครขอนแก่นค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

เรื่อง ขอเสนอญัตติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2561

เรียน ประธานสภาเทศบาลนครขอนแก่น

 ข้าพเจ้า ขอเสนอญัตติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ
พ.ศ.2561ตามที่สภาเทศบาลนครขอนแก่นได้ให้ความเห็นชอบ งบประมาณรายจ่าย ประจำปีงบประมาณ
พ.ศ.2561 แผนงานงบกลาง งบกลาง รายจ่ายตามข้อผูกพัน เพื่อจ่ายเป็นค่าใช้จ่ายในการจัดการจราจร โครงการจัดซื้อรถจักรยานยนต์สายตรวจ ตั้งจ่ายไว้ 1,150,000 บาท(หนึ่งล้านหนึ่งแสนห้าหมื่นบาทถ้วน)
เพื่อจ่ายเป็นค่าจัดซื้อรถจักรยานยนต์สายตรวจ พร้อมอุปกรณ์ จำนวน 10 คัน คันละ 115,000 บาท
(หนึ่งแสนหนึ่งหมื่นห้าพันบาทถ้วน) เป็นเงิน 1,150,000 บาท (หนึ่งล้านหนึ่งแสนห้าหมื่นบาทถ้วน) เพื่อใช้ในราชการภารกิจด้านงานจราจรและรักษาความสงบเรียบร้อย

ดังนั้นเทศบาลนครขอนแก่นจึงขออนุมัติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ.2561 เพื่อให้สามารถดำเนินการจัดซื้อครุภัณฑ์ได้ตามระเบียบฯ ในการเสนอญัตติต่อสภาเทศบาลนครขอนแก่นในครั้งนี้ ถือปฏิบัติตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 แก้ไขเพิ่มเติม (ฉบับที่ 2 และ 3 ) พ.ศ.2543 หมวด 4 ข้อ 29 การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ ที่ดินและสิ่งก่อสร้างที่ทำให้ลักษณะ ปริมาณ คุณภาพเปลี่ยนหรือเปลี่ยนแปลงสถานที่ก่อสร้าง ให้เป็นอำนาจอนุมัติของสภาท้องถิ่น รายละเอียดปรากฏตามเอกสารส่งมาพร้อมนี้

ขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ในระเบียบวาระที่ 8 นะคะ ขอเสนอญัตติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2561 มีสมาชิกสภาเทศบาลนครขอนแก่นท่านใดจะอภิปรายหรือไม่ค่ะ ถ้าไม่มีสมาชิกสภาเทศบาลนครขอนแก่นท่านใดจะอภิปรายนะคะ ดิฉันก็จะขอมติในที่ประชุมเลยนะคะว่า ท่านใดอนุมัติให้มีการแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2561 โปรดยกมือค่ะ(สมาชิกสภาเทศบาลนครขอนแก่นยกมือเป็นเอกฉันท์) ท่านใดเห็นเป็นอย่างอื่นหรือไม่คะ (ไม่มี) ไม่มีนะคะ เป็นอันว่าในที่ประชุมแห่งนี้มีมติอนุมัติให้แก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2561 ค่ะ

**มติที่ประชุม : อนุมัติให้แก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2561**

**ระเบียบวาระที่ 9 เรื่องขอเสนอญัตติขออนุมัติขยายเวลาเบิกจ่ายเงิน และกันเงินงบประมาณ**

**รายจ่ายของเทศบาล**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ระเบียบวาระที่ 9 เรื่องขอเสนอญัตติขออนุมัติขยายเวลาเบิกจ่ายเงินและกันเงินงบประมาณรายจ่ายของเทศบาล ขอเรียนเชิญท่านรองนายกเทศมนตรีฯ ธวัชชัย รื่นรมย์สิริ เสนอญัตติต่อสภาเทศบาลนครขอนแก่นค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรื่อง ขอเสนอญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติขยายเวลาเบิกจ่ายเงิน

งบประมาณรายจ่ายประจำปีงบประมาณ 2560 และขออนุมัติกันเงินงบประมาณรายจ่ายประจำปีงบประมาณ 2561 ตามที่เทศบาลนครขอนแก่น ได้ตั้งจ่ายงบประมาณหมวดค่าครุภัณฑ์ที่ดินและสิ่งก่อสร้าง เพื่อเป็นค่าจัดซื้อครุภัณฑ์ และค่าก่อสร้างตามโครงการต่าง ๆ ซึ่งมีบางโครงการที่ไม่สามารถดำเนินการให้แล้วเสร็จภายในปีงบประมาณ 2561 ประกอบด้วย ครุภัณฑ์และโครงการก่อสร้าง ต่าง ๆ ดังนี้.-

**1. สำนักปลัดเทศบาล**

หมวดค่าครุภัณฑ์ ที่ตั้งจ่ายในปีงบประมาณ 2561 โดยขอกันเงินไว้เบิกตัดปีกรณีไม่ก่อหนี้ผูกพัน

จำนวน 1 รายการ **(รายละเอียดตามเอกสารแนบท้ายหมายเลข 1)**

**2. กองวิชาการและแผนงาน**

หมวดค่าใช้สอย ที่ตั้งจ่ายในปีงบประมาณ 2560 โดยขอขยายเวลาการเบิกจ่ายเงินกรณีก่อหนี้

ผูกพัน จำนวน 1 รายการ **(รายละเอียดตามเอกสารแนบท้ายหมายเลข 5)**

หมวดค่าครุภัณฑ์ ที่ตั้งจ่ายในปีงบประมาณ 2561 โดยขอกันเงินไว้เบิกตัดปีกรณีไม่ก่อหนี้ผูกพัน

จำนวน 16 รายการ **(รายละเอียดตามเอกสารแนบท้ายหมายเลข 2)**

**3. สำนักการสาธารณสุขและสิ่งแวดล้อม**

หมวดค่าครุภัณฑ์ ที่ตั้งจ่ายในปีงบประมาณ 2561 โดยกันเงินไว้เบิกตัดปีกรณีไม่ก่อหนี้ผูกพัน

จำนวน 21 รายการ **(รายละเอียดตามเอกสารแนบท้ายหมายเลข 3)**

**4. สำนักการช่าง เทศบาลนครขอนแก่น**

หมวดค่าที่ดินและสิ่งก่อสร้าง **ตั้งจ่ายในปีงบประมาณ 2560** โดยขอขยายเวลาการเบิกจ่ายเงิน

กรณีก่อหนี้ผูกพัน จำนวน 1 รายการ และ ขอขยายเวลาการเบิกจ่ายเงินกรณีไม่ก่อหนี้ผูกพัน จำนวน 1รายการ

**ตั้งจ่ายในปีงบประมาณ 2561** โดยขอกันเงินไว้เบิกตัดปีกรณีไม่ก่อหนี้ผูกพัน จำนวน 29 รายการ

หมวดค่าครุภัณฑ์

ตั้งจ่ายในปีงบประมาณ 2561 โดยขอกันเงินไว้เบิกตัดปีกรณีไม่ก่อหนี้ผูกพัน จำนวน 2 รายการ

**(รายละเอียดตามเอกสารแนบท้ายหมายเลข 4)**

แต่เนื่องจาก เทศบาลนครขอนแก่น ยังมีความจำเป็นที่จะต้องใช้จ่ายเงินงบประมาณเพื่อการนี้

เพราะการจัดซื้อครุภัณฑ์ และการก่อสร้างโครงการต่างๆ จะนำมาซึ่งการแก้ไขปัญหาและบรรเทาความเดือดร้อนของประชาชนภายในเขตเทศบาล

ดังนั้น เพื่อให้การดำเนินงานการจัดซื้อครุภัณฑ์ การก่อสร้างโครงการบรรลุผลตาม

วัตถุประสงค์ที่กำหนดไว้ และสามารถที่จะดำเนินการได้ในปีงบประมาณ 2562 ผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติขยายเวลาเบิกจ่ายเงินงบประมาณรายจ่ายประจำปีงบประมาณ 2560 และขออนุมัติกันเงิน งบประมาณรายจ่ายประจำปีงบประมาณ 2561 ตามรายละเอียดเอกสารแนบท้ายหมายเลข 1 – 4 ต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และการตรวจเงิน ขององค์กรปกครองส่วนท้องถิ่น พ.ศ. 2547 หมวด 5 ข้อ 57 “กรณีที่องค์กรปกครองส่วนท้องถิ่นได้ก่อหนี้ผูกพันไว้ก่อนสิ้นปี โดยสั่งซื้อหรือสั่งจ้าง หรือการเช่าทรัพย์สิน ถ้าเห็นว่าการเบิกเงินไปชำระหนี้ผูกพันไม่ทันสิ้นปี ให้ผู้บริหารท้องถิ่นอนุมัติให้กันเงินไว้เบิกในปีถัดไปได้อีกไม่เกินระยะเวลาหนึ่งปี หากดำเนินการตามวรรคหนึ่งไม่แล้วเสร็จ ให้ขอขยายเวลาเบิกจ่ายเงินต่อสภาท้องถิ่นได้อีกไม่เกินหกเดือน”

ข้อ 59 “ในกรณีที่มีรายจ่ายหมวดค่าครุภัณฑ์ ที่ดินและสิ่งก่อสร้าง ยังมิได้ก่อหนี้ผูกพัน

แต่มีความจำเป็นที่จะต้องใช้จ่ายเงินนั้นต่อไปอีก ให้องค์กรปกครองส่วนท้องถิ่นรายงานขออนุมัติกันเงินต่อสภาท้องถิ่น ได้อีกไม่เกินระยะเวลาหนึ่งปี

หากองค์กรปกครองส่วนท้องถิ่น ยังมิได้ดำเนินการก่อหนี้ผูกพันตามเงื่อนไขในวรรคหนึ่ง

ให้ขออนุมัติขยายเวลาเบิกจ่ายเงินได้ไม่เกินอีกหนึ่งปีต่อสภาท้องถิ่น หรือกรณีมีความจำเป็นต้องแก้ไขเปลี่ยนแปลงรายการดังกล่าวที่ทำให้ ลักษณะ ปริมาณ คุณภาพเปลี่ยน หรือเปลี่ยนแปลงสถานที่ก่อสร้างให้ขออนุมัติเปลี่ยนแปลง และหรือขยายเวลาเบิกจ่ายเงินได้ไม่เกินอีกหนึ่งปีต่อสภาท้องถิ่นแล้วแต่กรณี

 กรณีเมื่อสิ้นสุดระยะเวลาการกันเงิน และขยายเวลาเบิกจ่ายเงินแล้วหากไม่ได้ดำเนินการหรือมีเงินเหลือจ่ายจากเงินดังกล่าว ให้เงินจำนวนนั้นตกเป็นเงินสะสม

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น

เพื่อพิจารณาอนุมัติ ต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

|  |
| --- |
| **เอกสารหมายเลข 1****สรุปโครงการก่อสร้างประจำปีงบประมาณ 2561**  |
| **กันเงินกรณีไม่ก่อหนี้ผูกพันเอาไว้เบิกจ่ายในปีงบประมาณ 2562** |
| **สำนักปลัดเทศบาล (งานงบกลาง)** |
| **ลำดับที่** | **รายการ** | **งบประมาณ** | **ผลดำเนินงาน** | **หมายเหตุ** |
|   | **งานงบกลาง ค่าใช้จ่ายเกี่ยวกับการจัดการจราจร** |   |   |  |
| 1 | โครงการจัดซื้อรถจักรยานยนต์สายตรวจ จำนวน 10 คัน พร้อมอุปกรณ์ | 1,150,000  |  ไม่มีผู้ผ่านเงื่อนไขตามประกาศประกวดราคาอิเล็กทรอนิกส์  |  |
|   |  |   |   |  |

**เอกสารหมายเลข 2**

27

**ตารางสรุปโครงการที่ขอกันเงินงบประมาณรายจ่ายประจำปีงบประมาณ พ.ศ.2561**

**กองวิชาการและแผนงาน เทศบาลนครขอนแก่น**

|  |  |  |  |  |  |
| --- | --- | --- | --- | --- | --- |
| **ที่** | **โครงการ** | **งบประมาณ** | **แผนงาน** | **งาน** | **หน่วยงานรับผิดชอบ** |
|  | **ครุภัณฑ์สำนักงาน** |  |  |  |  |
| 1 | เครื่องปรับอากาศแบบแยกส่วน ชนิดติดผนัง (มีระบบฟอกอากาศ) จำนวน 11 เครื่อง เครื่องละ 28,000 บาท | 308,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
|  | **รวมเป็นเงิน** | **308,000** |  |  |  |
|  | **ครุภัณฑ์คอมพิวเตอร์** |  |  |  |  |
| 2 | เครื่องคอมพิวเตอร์สำหรับงานสำนักงาน (จอขนาดไม่น้อยกว่า 19 นิ้ว) จำนวน 2 เครื่อง เครื่องละ 16,000 บาท | 32,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 3 | เครื่องคอมพิวเตอร์โน้ตบุ๊ก สำหรับงานประมวลผล จำนวน 1 รายการ | 21,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 4 | เครื่องคอมพิวเตอร์สำหรับงานประมวลผล แบบที่ 1 (จอขนาดไม่น้อยกว่า 19 นิ้ว) จำนวน 1 รายการ | 22,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 5 | เครื่องคอมพิวเตอร์สำหรับงานประมวลผล แบบที่ 2 (จอขนาดไม่น้อยกว่า 19 นิ้ว) จำนวน 31 เครื่อง เครื่องละ 30,000 บาท | 930,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 6 | เครื่องพิมพ์ Multifunction แบบฉีดหมึก (Inkjet) จำนวน 1 รายการ | 7,900 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 7 | เครื่องพิมพ์ชนิดเลเซอร์ หรือชนิด LED ขาวดำ ชนิด Network แบบที่ 1 (27 หน้า/นาที) จำนวน 1 รายการ | 7,900 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 8 | สแกนเนอร์ สำหรับงานเก็บเอกสาร ระดับศูนย์บริการ แบบที่ 1 จำนวน 1 รายการ | 18,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| **ที่** | **โครงการ** | **งบประมาณ** | **แผนงาน** | **งาน** | **หน่วยงานรับผิดชอบ** |
| 9 | เครื่องสำรองไฟฟ้า ขนาด 3 KVA จำนวน 1 รายการ | 37,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 10 | เครื่องสำรองไฟฟ้า ขนาด 800 VA จำนวน 2 เครื่อง เครื่องละ 2,500 บาท | 5,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 11 | เครื่องคอมพิวเตอร์แม่ข่าย แบบที่ 2 จำนวน 1 รายการ | 300,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 12 | เครื่องพิมพ์วัตถุ 3 มิติ จำนวน 1 รายการ | 40,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 13 | เครื่องพิมพ์วัตถุ 3 มิติ (เรซิ่น) จำนวน 1 รายการ | 150,000 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 14 | ชุดโปรแกรมระบบปฏิบัติการสำหรับเครื่องคอมพิวเตอร์แม่ข่าย (Server) จำนวน 1 ชุด  | 48,700 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 15 | อุปกรณ์กระจายสัญญาณ (L3 Switch) ขนาด 24 ช่อง จำนวน 4 เครื่อง เครื่องละ 40,700 บาท | 162,800 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
| 16 | อุปกรณ์กระจายสัญญาณ (L2 Switch) ขนาด 24 ช่อง แบบที่ 1 จำนวน 2 เครื่อง เครื่องละ 6,200 บาท | 12,400 | แผนงานบริหารงานทั่วไป | งานวางแผนสถิติและวิชาการ | กองวิชาการและแผนงาน |
|  | **รวมเป็นเงิน** | **1,794,700** |  |  |  |
|  | **รวมเป็นเงินงบประมาณทั้งหมด** | **2,102,700** |  |  |  |

|  |
| --- |
| **เอกสารหมายเลข 3****ตารางสรุปโครงการที่ขอกันเงินงบประมาณรายจ่ายประจำปีงบประมาณ 2561** |
| **สำนักการสาธารณสุขและสิ่งแวดล้อม** |
| **ลำดับที่** | **โครงการ** |  **งบประมาณ**  |  **แผนงาน**  |  **งาน**  |  **หน่วยงานรับผิดชอบ**  |
|   | **ครุภัณฑ์คอมพิวเตอร์** |   |   |   |   |
| 1 | เครื่องคอมพิวเตอร์ สำหรับงานสำนักงาน(จอขนาดไม่น้อยกว่า 19 นิ้ว) จำนวน 3 เครื่อง เครื่องละ 16,000 บาท |  48,0000  |  แผนงานสาธารณสุข  |  งานบริหารทั่วไปเกี่ยวกับสาธารณสุข  |  สำนักการสาธารณสุขฯ  |
| 2 | เครื่องพิมพ์ชนิดเลเซอร์ หรือชนิด LED ขาวดำ ชนิด Network แบบที่ 1 (27หน้า/นาที) จำนวน 1 เครื่อง เครื่องละ 7,900 บาท |  7,900  |  แผนงานสาธารณสุข  |  งานบริหารทั่วไปเกี่ยวกับสาธารณสุข  |  สำนักการสาธารณสุขฯ  |
| 3 | เครื่องพิมพ์ Multifunction แบบฉีดหมึก (Inkjet) จำนวน 2 เครื่อง เครื่องละ 7,900 บาท |  15,800  |  แผนงานสาธารณสุข  |  งานบริหารทั่วไปเกี่ยวกับสาธารณสุข  |  สำนักการสาธารณสุขฯ  |
| 4 | เครื่องสำรองไฟฟ้า ขนาด 800 VA จำนวน 5 เครื่อง เครื่องละ 2,500 บาท  |  12,500  |  แผนงานสาธารณสุข  |  งานบริหารทั่วไปเกี่ยวกับสาธารณสุข  |  สำนักการสาธารณสุขฯ  |
| 5 | เครื่องคอมพิวเตอร์โน้ตบุ๊กสำหรับงานสำนักงาน จำนวน 1 เครื่อง เครื่องละ 16,000 บาท |  16,000  |  แผนงานสาธารณสุข  | งานบริการสาธารณสุขและงานสาธารณสุขอื่น |  สำนักการสาธารณสุขฯ  |
| 6 | เครื่องสำรองไฟฟ้า ขนาด 800 VA จำนวน 2 เครื่อง เครื่องละ 2,500 บาท  |  5,000  |  แผนงานสาธารณสุข  |   |  สำนักการสาธารณสุขฯ  |

|  |
| --- |
|  **เอกสารหมายเลข 3 (ต่อ)** |
| **ลำดับที่** | **โครงการ** |  **งบประมาณ**  |  **แผนงาน**  |  **งาน**  |  **หน่วยงานรับผิดชอบ**  |
|   | **ครุภัณฑ์คอมพิวเตอร์** |   |   |   |   |
|  7 | เครื่องคอมพิวเตอร์ สำหรับงานสำนักงาน(จอขนาดไม่น้อยกว่า 19 นิ้ว) จำนวน 9 เครื่อง เครื่องละ 16,000 บาท | 144,000  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 8 | เครื่องคอมพิวเตอร์โน้ตบุ๊กสำหรับงานสำนักงาน จำนวน 2 เครื่อง เครื่องละ 16,000 บาท |  32,000  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 9 | เครื่องคอมพิวเตอร์แม่ข่าย แบบที่ 1 จำนวน 1 เครื่อง | 130,000  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 10 | เครื่องพิมพ์ Multifunction ชนิดเลเซอร์ หรือชนิด LED ขาวดำ จำนวน 3 เครื่อง เครื่องละ 9,000 บาท |  27,000  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 11 | เครื่องพิมพ์ชนิด Dot Matrix Printer แบบแคร่สั้น จำนวน 2 เครื่อง เครื่องละ 10,000 บาท |  20,000  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 12 | เครื่องพิมพ์ชนิดเลเซอร์ หรือชนิด LED ขาวดำ (18 หน้า/นาที) จำนวน 4 เครื่อง เครื่องละ 2,600 บาท |  10,400 |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 13 | เครื่องสำรองไฟฟ้า ขนาด 1 KVA จำนวน 1 เครื่อง |  5,900  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| 14 | เครื่องสำรองไฟฟ้า ขนาด 800 VA จำนวน 9 เครื่อง เครื่องละ 2,500 บาท |  22,500  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
| **เอกสารหมายเลข 3 (ต่อ)** |
| **ลำดับที่** | **โครงการ** |  **งบประมาณ**  |  **แผนงาน**  |  **งาน**  |  **หน่วยงานรับผิดชอบ**  |
| 15 | เครื่องคอมพิวเตอร์ สำหรับงานสำนักงาน(จอขนาดไม่น้อยกว่า 19 นิ้ว) จำนวน 1 เครื่อง |  16,000  | แผนงานการพาณิชย์ | งานตลาดสด |  สำนักการสาธารณสุขฯ  |
| 16 | เครื่องคอมพิวเตอร์โน้ตบุ๊กสำหรับงานสำนักงาน จำนวน 2 เครื่อง เครื่องละ 16,000 บาท |  32,000  | แผนงานการพาณิชย์ | งานตลาดสด |  สำนักการสาธารณสุขฯ  |
| 17 | เครื่องคอมพิวเตอร์โน้ตบุ๊กสำหรับงานสำนักงาน จำนวน 2 เครื่อง เครื่องละ 16,000 บาท |  32,000  | แผนงานเคหะและชุมชน | งานกำจัดขยะมูลฝอยและสิ่งปฏิกูล |  สำนักการสาธารณสุขฯ  |
| 18 | เครื่องสำรองไฟฟ้า ขนาด 800 VA จำนวน 2 เครื่อง เครื่องละ 2,500 บาท  |  5,000  | แผนงานเคหะและชุมชน | งานกำจัดขยะมูลฝอยและสิ่งปฎิกูล |  สำนักการสาธารณสุขฯ  |
|   | **ครุภัณฑ์โฆษณาและเผยแพร่** |   |   |   |   |
| 19 | กล้องวงจรปิด CCTV พร้อมติดตั้ง จำนวน 2 ชุด สำหรับตลาดสดเทศบาล 3 จำนวน 1 ชุด เป็นเงิน 94,160 บาท และตลาดโต้รุ่งร่วมจิต จำนวน 1 ชุด เป็นเงิน 47,080 บาท | 141,240  | แผนงานการพาณิชย์ | งานตลาดสด |  สำนักการสาธารณสุขฯ  |
| 20 | กล้องวงจรปิด CCTV จำนวน 4 กล้อง พร้อมติดตั้ง จำนวน 1 ชุด |  26,500  |  แผนงานสาธารณสุข  | งานศูนย์บริการสาธารณสุข |  สำนักการสาธารณสุขฯ  |
|   | **ค่าบำรุงรักษาและปรับปรุงครุภัณฑ์** |   |   |   |  สำนักการสาธารณสุขฯ  |
| 21 | ค่าปรับปรุงระบบไฟฟ้า ตลาดสดเทศบาล 3 | 200,000  | แผนงานการพาณิชย์ | งานตลาดสด |  สำนักการสาธารณสุขฯ  |
|  | **รวมทั้งสิ้น** | **949,740**  |  |  |  |

|  |
| --- |
| **เอกสารหมายเลข 4** |
| **สรุปโครงการที่จะต้องขยายเวลาเบิกจ่ายเงินของปีงบประมาณ 2560**  |
| **และการกันเงินแบบไม่ก่อหนี้ผูกพัน ของปีงบประจำปี 2560 และงบประมาณ 2561** |
| **กันไว้จ่ายในปีงบประมาณ 2562 อำนาจอนุมัติโดยสภาเทศบาล สำนักการช่างเทศบาลนครขอนแก่น** |
| **ลำดับที่** | **รายการ** | **วงเงินงบประมาณ** | **เหตุผลความจำเป็น** |
|   | **หมวดค่าที่ดินและสิ่งก่อสร้าง** |   |  |
|   | **โครงการตั้งจ่ายในปีบประมาณ 2560 โดยขอขยายเวลาเบิกจ่ายเงินกรณีก่อหนี้ผูกพันแล้ว** |   |  |
| 1 | ค่าก่อสร้างแก้ไขปัญหาจุดเสี่ยงบริเวณช่วงคอสะพานชุมชนหัวสะพานสัมพันธ์  |  1,199,000  | ทำสัญญาจ้าง เลขที่ 118/60 ลงนามในสัญญา 15 ส.ค.60 ครบสัญญาจ้าง 13 พ.ย.60 **ปัจจุบันระงับการก่อสร้าง เนื่องจาก รอการส่งมอบพื้นที่ก่อสร้างจากสำนักงานชลประทานหนองหวาย** |
|   | **โครงการตั้งจ่ายในปีงบประมาณ 2560 โดยขอขยายเวลาเบิกจ่ายเงินกรณีไม่ก่อหนี้ผูกพัน** |   |  |
| 2 | ค่าปรับปรุงสะพานลอยข้ามถนนประชาสโมสรบริเวณหน้าสถานีขนส่งแห่งที่ 1 จังหวัดขอนแก่น |  1,990,000  | ประกาศไปแล้ว 1 ครั้ง มีผู้ขอรับเอกสารทั้งหมดจำนวน 34 ราย แต่ไม่มีผู้ยื่นเสนอราคา และได้จัดทำราคากลาง จัดส่งให้พัสดุเพื่อจัดซื้อ/จ้าง เมื่อ 17 ส.ค.61 |
|   | **โครงการตั้งจ่ายในปีงบประมาณ 2561 โดยขอกันเงินไว้เบิกตัดปีกรณีไม่ก่อหนี้ผูกพัน** |   |  |
| 3 | ก่อสร้างศูนย์เรียนรู้วัฒนธรรมท้องถิ่นชุมชนศรีฐาน |  3,990,000  | อยู่ระหว่างการจัดทำราคากลาง |
| 4 | ก่อสร้างโรงเรียนต้นแบบอนุบาลสาธิตโนนหนองวัด | 28,400,000  | อยู่ระหว่างการจัดทำราคากลาง |
| 5 | ก่อสร้างป้องกันตลิ่งและทางเดินทางวิ่งภายในสวนสาธารณะบึงแก่นนคร ช่วงท่าน้ำเจ้าพ่อมเหศักดิ์ถึงท่าน้ำลานกีฬาต้านยาเสพติด | 12,300,000  | อยู่ระหว่างการจัดซื้อ/จ้าง ยื่นเสนอราคา 6 ก.ย.61 |
| 6 | ปรับปรุงสนามเด็กเล่นบึงแก่นนคร |  1,740,000  | อยู่ระหว่างการจัดทำราคากลาง |

32

|  |
| --- |
| **เอกสารหมายเลข 4 (ต่อ)** |
| **ลำดับที่** | **รายการ** | **วงเงินงบประมาณ** | **เหตุผลความจำเป็น** |
| 7 | ก่อสร้างปรับปรุงภูมิทัศน์บริเวณพื้นที่พระนครศรีบริรักษ์ | 3,120,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 8 | ก่อสร้างลานสนามกีฬาเอนกประสงค์ | 5,350,000  | อยู่ระหว่างการจัดทำราคากลาง |
| 9 | ปรับปรุงสนามกีฬาและอาคารห้องพักนักกีฬา โรงเรียนเทศบาลบ้านโนนทัน | 1,870,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 10 | ปรับปรุงผิวจราจรภายในชุมชนเขต 1 (จำนวน 13 ซอย) | 3,650,000  | อยู่ระหว่างเรียกทำสัญญา นัดเซ็นสัญญา 12 ก.ย.61 |
| 11 | ก่อสร้างท่อระบายน้ำ ค.ส.ล.ซอยกสิกรทุ่งสร้าง ซอย 17/2 ชุมชนดอนหญ้านาง 3 |  500,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 12 | ก่อสร้างปรับปรุงผิวจราจรถนน ค.ส.ล.พร้อมท่อระบายน้ำ ซอยสุสีอนุสรณ์ ชุมชนโนนชัย 1 |  500,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 13 | ก่อสร้างท่อระบายน้ำซอยประชาสโมสร 31 ตอนปลาย ชุมชนบะขาม | 1,591,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 14 | ก่อสร้างท่อระบายน้ำซอยมีบุญเปี่ยม ชุมชนบะขาม |  700,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 15 | ก่อสร้างท่อระบายน้ำ ค.ส.ล. ซอยชัยพฤกษ์ 7 ชุมชนโนนทัน 3 |  476,000  | อยู่ระหว่างการจัดซื้อ/จ้าง (ขั้นตอนการเชิญเสนอราคา) |
| 16 | ก่อสร้างท่อระบายน้ำ ค.ส.ล.ซอยคุ้มแสงตะวัน แยก 2 ชุมชนโนนทัน 7 | 1,480,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 17 | ก่อสร้างท่อระบายน้ำ ค.ส.ล.ซอยชัยพฤกษ์ 12 ชุมชนโนนทัน 7 | 780,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 18 | ก่อสร้างท่อระบายน้ำ ค.ส.ล.ซอยร่วมพัฒนา ชุมชนโนนทัน 8 | 1,980,000  | อยู่ระหว่างการจัดซื้อ/จ้าง (จัดส่งพัสดุ 17 ส.ค.61) |
| 19 | ก่อสร้างปรับปรุงผิวจราจร ค.ส.ล. ตามถนน ซอย ภายในชุมชนเขต 3 | 4,700,000  | อยู่ระหว่างเรียกทำสัญญาจ้าง นัดเซ็นสัญญา 20 ก.ย.61 |
| 20 | ก่อสร้างปรับปรุงรางระบายน้ำ ค.ส.ล. ถนนวุฒาราม | 2,500,000  | อยู่ระหว่างคณะกรรมการพิจารณาเสนอผลการยื่นเสนอราคาตามประกาศ ต่อผู้มีอำนาจพิจารณาอนุมัติ |
| 21 | ก่อสร้างถนนคอนกรีตเสริมเหล็กถนนมิตรภาพซอย 19 ชุมชนหนองแวงตราชู 2 |  600,000  | อยู่ระหว่างเรียกทำสัญญานัดเซ็นสัญญา 3 ก.ย.61 |

|  |  |  |  |
| --- | --- | --- | --- |
| 22 | ก่อสร้างท่อระบายน้ำซอยศรีมารัตน์ ซอย 7/1 ชุมชนสามเหลี่ยม 1  |  350,000  | อยู่ระหว่างการจัดซื้อ/จ้าง (ขั้นตอนการเชิญเสนอราคา) |
| 23 | ก่อสร้างท่อระบายน้ำซอยศรีมารัตน์ ซอย 8/3 ชุมชนสามเหลี่ยม 1 | 400,000 | อยู่ระหว่างการจัดซื้อ/จ้าง (ขั้นตอนการเชิญเสนอราคา) |
| 24 | ก่อสร้างท่อระบายน้ำซอยตรงข้ามบ้านเลขที่ 37/2 ถึงบ้านเลขที่ 14/22 ชุมชนหนองแวงตราชู 3 |  620,000  | อยู่ระหว่างคณะกรรมการพิจารณาเสนอผลการยื่นเสนอราคาตามประกาศ ต่อผู้มีอำนาจพิจารณาอนุมัต |
| 25 | ก่อสร้างท่อระบายน้ำถนนอดุลยาราม (ช่วงจากสามแยกซอยอดุลยาราม 7 ถึงถนนเสรีสัมพันธ์) ชุมชนวัดป่าอดุลยาราม |  1,700,000  | อยู่ระหว่างการจัดซื้อ/จ้าง (จัดส่งพัสดุ 17 สค.61) |
| 26 | ปรับปรุงผิวจราจรภายในชุมชนเขต 4 (จำนวน 5 ซอย) |  2,580,000  | อยู่ระหว่างเสนอหนังสือแจ้งการทำสัญญา |
| 27 | ปรับปรุงผิวจราจรถนน พร้อมท่อระบายน้ำ ซอยสวัสดี 1 |  5,150,000  | อยู่ระหว่างการจัดซื้อ/จ้าง (จัดส่งพัสดุ 17 สค.61) |
| 28 | ก่อสร้างปรับปรุงศูนย์ราชการสะดวก บริเวณชั้น 1 อาคารบ้านพักฝ่ายป้องกันและบรรเทาสาธารณภัย |  3,950,000  | อยู่ระหว่างการจัดทำราคากลาง |
| 29 | ก่อสร้างอาคารห้องผึกอบรม สถานีดับเพลิงทุ่งสร้าง |  2,660,000  | อยู่ระหว่างเสนอหนังสือแจ้งการทำสัญญา |
| 30 | ก่อสร้างและปรับปรุงห้องน้ำสาธารณะภายในบึงแก่นนคร จำนวน 4 แห่ง |  2,700,000  | อยู่ระหว่างการจัดทำราคากลาง |
| 31 | ปรับปรุงซ่อมแซมอาคารเรียน โรงเรียนเทศบาลบ้านโนนชัย |  3,000,000  | อยู่ระหว่างการจัดทำราคากลาง |
|   | **ครุภัณฑ์** |   |   |
| 32 | กล้องวงจรปิด CCTV พร้อมติดตั้ง |  500,000  | อยู่ระหว่างการจัดซื้อ/จ้าง (จัดส่งพัสดุ 17 สค.61) |
| 33 | เต้นท์ผ้าใบอย่างหนาชนิดผ้าไนล่อนทรงโค้ง 18 x 18 เมตร |  490,000  | อยู่ระหว่างการจัดซื้อ/จ้าง (จัดส่งพัสดุ 17 สค.61) |
|  | **รวมทั้งสิ้น** | **103,516,000**  |  |

**เอกสารหมายเลข 5**

**บัญชีขออนุมัติขยายเวลาเบิกจ่ายเงินงบประมาณ 2561 เพื่อขยายกันไว้จ่ายในปีงบประมาณ พ.ศ.2562**

**(กันแบบก่อหนี้ผูกพันโดยอำนาจสภา)**

**กองวิชาการและแผนงาน เทศบาลนครขอนแก่น**

|  |  |  |  |
| --- | --- | --- | --- |
| **ที่**  | **ชื่อโครงการ** | **จำนวนเงินที่ได้รับอนุมัติ** | **หมายเหตุ** |
|  | **งบประมาณ 2560** |  |  |
| 1. | โครงการจ้างศึกษาวิจัยเชิงปฏิบัติการแบบมีส่วนร่วมเมืองพิเศษเทศบาลนครขอนแก่น ระยะที่ 3 | 100,000 | งวดที่ 4 งวดสุดท้าย |
|  | **รวม** | **100,000** |  |

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ในระเบียบวาระที่ 9 เรื่องขอเสนอญัตติขออนุมัติขยายเวลาเบิกจ่ายเงิน และกันเงินงบประมาณ
รายจ่ายของเทศบาล มีสมาชิกสภาเทศบาลฯ ท่านใดจะอภิปรายเชิญเลยค่ะ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯที่เคารพ เพื่อนสมาชิกสภาเทศบาลฯผู้ทรงเกียรติ พ่อแม่พี่น้องผู้นำชุมชนผู้ร่วมสังเกตการณ์การประชุมสภาเทศบาลนครขอนแก่นในวันนี้ครับ กระผมนายธนภณ กิตติวิมลชัย สมาชิกสภาเทศบาลนครขอนแก่น ประเด็นที่ต้องลุกขึ้นมาอภิปรายในตรงนี้ครับ ผมจะเชื่อมโยงบางอย่าง เมื่อสักครู่พ่อแม่พี่น้องข้าราชการประจำอาจจะไม่ทราบว่า ขณะนี้เรากำลังขยายระยะเวลาในการเบิกจ่ายงบประมาณ พ.ศ. 2560 กับงบประมาณ พ.ศ. 2561 ยอดรวมในนี้ 103 ล้านนะครับ เป็นโครงการทั้งหมด 30 กว่าโครงการ ท่านประธานสภาเทศบาลฯที่เคารพครับ ยอด 103 ล้าน หักปี 2560 ออกไปอีกประมาณ 3,180,000 บาท เป็นเงิน 100 ล้านบาท ที่ได้รับความเห็นชอบจากสภาเทศบาลนครขอนแก่นแห่งนี้ไป ทุกครั้งเราไตร่ตรอง เราทบทวน เราทำการอนุมัติเห็นชอบกับงบประมาณไป แต่ปรากฏว่า เวลาหนึ่งปีเศษ ปีที่แล้วการประชุมสภาเทศบาลฯไม่ได้ล่วงเลยมาถึงเดือนกันยายน อย่างนี้ ขณะนี้เป็นเวลาหนึ่งปีเศษ งบประมาณ 60 % เต็มๆ ผมเข้าใจว่ามากกว่า 60 % เพราะบางโครงการที่เห็นแล้วแต่ไม่ได้ทำ แต่ไม่ได้ปรากฏอยู่ในการกัน เช่น ตัวอย่างงบประมาณที่ได้รับความเห็นชอบในการจัดซื้อรถเก็บขนขยะ ซึ่งมีทั้งของปีงบประมาณ พ.ศ. 2560 และปีงบประมาณ พ.ศ. 2561 ด้วยครับ และอีกประมาณ 30 ล้าน ที่ต้องอภิปรายเพราะเหตุอย่างนี้ครับว่า คุณค่าของเงินภาษีของพ่อแม่พี่น้องประชาชนนี้ครับ การเอาไปบริหารจัดการโดยรวดเร็วมีประสิทธิภาพประสิทธิผลที่สูงครับ มันเป็นการรักษาคุณค่าของเงินโดยแท้ครับ การที่ได้รับการเห็นชอบและมีเม็ดเงินอยู่แล้ว มีจำนวนเงินงบประมาณครบถ้วนอยู่แล้วไม่ดำเนินการนี่เป็นการทุจริตเรื่องหนึ่งนะครับ คอรัปชั่นในภาษาฝรั่งนี่รวมเรื่องการใช้เงินอย่างไม่มีคุณค่า ไม่มีประสิทธิภาพด้วยนะครับ แต่ที่นี่กฎหมายตราให้เป็นความชอบหรือครับ มีสิทธิมาขยาย ใช่ครับ แต่ผมว่ามันจำเป็นต้องเพิ่มประสิทธิภาพประสิทธิผลในการบริหารจัดการงบประมาณที่ได้รับความเห็นชอบจากสภาเทศบาลฯไปแล้วนะครับ
ต้องเคารพต่อการมีมติไปนะครับ ขณะที่งบประมาณของปี พ.ศ. 2561 คาอยู่ 100 ล้านเศษ ของปี พ.ศ. 2562 ที่เราอนุมัติไปเมื่อสักครู่นะครับ อีกร้อยกว่าล้าน มันจะต้องมีภาพยังไง ต้องจิตนาการต่อไปหรือไม่ครับว่ามีการกันอีกเยอะขนาดไหนครับ โดยเฉพาะท้ายหมายเหตุของตาราง มีหมายเหตุความจำเป็นเยอะอยู่ระหว่างการจัดทำราคากลาง อยู่ระหว่างการจัดซื้อจัดจ้างส่วนใหญ่อยู่ระหว่างการจัดทำราคากลาง กับจัดซื้อจัดจ้าง แต่ลงมาก็วันที่ 12 กันยายน 2561 ครับ 6 กันยายน 2561 17 สิงหาคม 2561 ส่วนใหญ่วันที่ 17 สิงหาคม 2561 เป็นวันดีมากเลยลงมาสัก 10 โครงการได้ เหตุการณ์แบบนี้เกิดขึ้นได้อย่างไรครับ มีเหตุผลกลใดที่ต้องเกิดอย่างนั้นครับ ทำไมช่วงในปีงบประมาณ พ.ศ. 2561 ที่กำลังจะสิ้นสุดในสิ้นเดือนวันที่ 30 กันยายน 2561 นี้ครับ ทำไมไม่ได้ถูกดำเนินการไปให้มีประสิทธิภาพประสิทธิผลกว่านี้ครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ก่อนที่คณะผู้บริหารจะตอบ ดิฉันก็จะเรียนถามมีสมาชิกสภาเทศบาลฯท่านใดที่จะอภิปรายเพิ่มเติมอีกหรือไม่ค่ะ ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลฯ สมาชิกสภาเทศบาลฯผู้ทรงเกียรติ ผู้เข้าร่วมประชุมทุกท่านครับ ในเอกสาร เรื่อง ขอเสนอญัตติขออนุมัติขยายเวลาเบิกจ่ายเงินและกันเงินงบประมาณรายจ่ายงบประมาณของเทศบาล ซึ่งอยู่ในหน้าที่ 2 ที่ท่านผู้เสนอญัตติได้แจ้งต่อที่ประชุมสภาเทศบาลฯไปแล้วนะครับ ในส่วนของผม มีข้อสงสัย ในหน้าที่ 2 ครับ บรรทัดที่ 7 ประกอบกับ 8 ครับ คือขออนุมัติกันเงินงบประมาณรายจ่าย ประจำปีงบประมาณ พ.ศ. 2561 ตามรายละเอียดเอกสารแนบท้าย หมายเลข 1 – 4 ต่อสภาเทศบาลนครขอนแก่น ผมไปพลิกดูมันมีเอกสาร 5 ฉบับครับ ตกลงฉบับที่ 5 ไม่ต้องรับรองไม่ต้องอนุญาตใช่หรือไม่ครับ หรือว่าขอเข้ามาเฉยๆ และผมก็ไปเปิดดูในเอกสารข้อที่ 5 ก็เป็นญัตติขอขยายเวลาเบิกจ่ายงบประมาณ พ.ศ.2561 เพื่อขยายกันเงินไว้จ่ายในปี พ.ศ. 2562 (กันแบบก่อหนี้ผูกพัน) โดยอำนาจสภาเทศบาลนครขอนแก่น และก็ไปอ่านรายละเอียดเป็นของกองวิชาการและแผนงาน เทศบาลนครขอนแก่น ดูในชื่อโครงการอยู่ในงบประมาณ พ.ศ. 2560 สองปีก่อน ปีที่แล้ว งบประมาณคืองบประมาณสองปีก่อน เพราะตอนนี้เรากำลังพิจารณาปีงบประมาณ พ.ศ. 2562 ไปดูในรายชื่อโครงการ เป็นโครงการจ้างวิจัย
เชิงปฏิบัติการแบบมีส่วนร่วมเมืองพิเศษเทศบาลนครขอนแก่นระยะที่ 3 100,000.- บาท เขียนว่างวดที่ 4 งวดสุดท้าย กันมาเป็นเวลา 1 ปีแล้วครับ ผมถามว่าอย่างนี้ผู้ที่ไม่รู้ว่าใครเป็นคนศึกษา เราไปจ้างใครศึกษา
ผมว่าต้องมีรายละเอียดในสัญญา น่าจะส่งมอบงานได้แล้ว ไม่มีการส่งมอบงานมา 2 – 3 ปีแล้ว อย่างน้อยๆ ต้อง 2 ปี ตั้งแต่ปีงบประมาณ พ.ศ. 2560 และเป็นงวดสุดท้ายด้วยครับ ผมว่าถ้าเขาไม่ส่งรายละเอียดให้เรา ผมว่ามันน่าจะขาดสัญญาแล้วน่าจะผิดสัญญาด้วยนะครับ ก็เลยสงสัยอนุญาตตั้งแต่ 1 – 4 ก็คือข้อที่ 5 เพราะมันผิดสัญญาไปแล้วเลยไม่ต้องขออนุญาตหรือเปล่า ต้องขอกราบเรียนท่านประธานสภาเทศบาลฯ ผ่านไปยังผู้บริหารตกลงว่าข้อ 5 ขยายหรือไม่ขยาย หรือจะอย่างไร พอมาอ่านดูรายละเอียดไม่ทราบว่าหมดสัญญา
กันหรือยัง ขอดูสัญญาด้วยได้หรือไม่ครับมันข้ามปีตั้งแต่ปีงบประมาณ พ.ศ. 2560 ถึงปีงบประมาณ พ.ศ. 2562 ครับท่าน ขอเรียนถามท่านประธานสภาเทศบาลฯ ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ขอเรียนเชิญคุณวรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

 เรียนท่านประธานสภาเทศบาลฯครับ ท่านข้าราชการเทศบาล และท่านประธานชุมชน เพื่อนสมาชิกสภาเทศบาลฯผู้มีเกียรติ เรื่องที่ว่าการกันเงินงบประมาณของสำนักการช่างในนี้มีทั้งหมดประมาณ 38 โครงการครับ ซึ่งในโครงการทั้งหมด 38 โครงการ มีโครงการที่เป็นของ เขต 4 มีทั้งหมด 8 โครงการ เป็น
25 % ของโครงการที่ยังค้างอยู่ทั้งหมด ผมก็อยากฝากท่านประธานสภาเทศบาลฯ ผ่านไปยังผู้บริหารว่ายังไงก็ขอให้ช่วยเร่งรัดงบประมาณตรงนี้นะครับ ให้ไปสู่ชุมชนได้อย่างรวดเร็วที่สุด เพราะบางโครงการมันเป็นเรื่องของฤดูกาล หน้าฝน ที่บางทีมันไม่ทันต่อความต้องการจริงๆของชุมชนฝากไว้ประเด็นที่หนึ่ง ประเด็นที่สองในเรื่องของข้อที่ 4 โครงการก่อสร้างอนุบาลสาธิตต้นแบบ 28 ล้านกว่า ผมมั่นใจอีกอย่างหนึ่งว่าโครงการนี้ใช้เงินประมาณเกือบ 60 ล้าน ก็จะเป็นโครงการที่ใช้เงินก่อสร้างน่าจะเยอะเป็นอันดับหนึ่งในเรื่องของอาคาร โดยใช้ในการศึกษาน่าจะเป็นอันดับต้นในเทศบาลใน 4-5 ปีที่ผ่านมา ก็ได้มีการคุยกันหลายรอบว่าน่าจะเปิดโอกาสให้สมาชิกสภาเทศบาลฯผู้ที่สนใจ หรือมีส่วนเกี่ยวข้องสนใจในเรื่องนี้เข้าไปคุยด้วย ในเรื่องของการออกแบบ เพราะอย่างที่ทราบกันว่า เป็นโครงการที่ทุกคนให้ความสนใจมาก เป็นสิ่งที่ดีก็อยากฝากถึงผู้บริหารว่า จริงๆ แล้วเรื่องของการออกแบบ ผมก็เคยปวารณาตัวว่าผมก็อยากจะเข้าไปช่วยดูในเรื่องของแบบนี้ด้วย ไม่ใช่ว่าการที่ประชุมเทศบาลนอกรอบมา ก็ไม่รู้ไปคุยกันอย่างไรได้เสาธง 15 เมตรมา สำหรับโรงเรียนอนุบาล ผมว่าถ้ามีการเปิดโอกาสให้สมาชิกสภาเทศบาลฯ ผู้ที่สนใจเข้าไปร่วมคุยด้วยออกแบบด้วย ผมว่าไม่น่าจะเกิดกรณีอะไรอย่างนี้ออกมา และมันก็เนิ่นนานมากแล้วนะครับ เรื่องของ 28.4 ล้าน ก็ขอให้เร่งรัดด้วยเหมือนกัน ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ มีสมาชิกสภาเทศบาลฯท่านใดจะอภิปรายเพิ่มเติมอีกหรือไม่ค่ะ ก่อนที่คณะผู้บริหารจะตอบ ถ้าไม่มีสมาชิกสภาเทศบาลฯ ท่านใดอภิปราย เชิญท่านรองนายกเทศมนตรีฯ ธวัชชัย ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

 กราบเรียนท่านประธานสภาเทศบาลฯที่เคารพ และเพื่อนสมาชิกสภาเทศบาลฯผู้ทรงเกียรติทุกท่านครับ เนื่องจากเราก็ทราบกันดีในปีงบประมาณ พ.ศ. 2561 มันมีการเปลี่ยนแปลงเรื่องของระเบียบการจัดซื้อจัดจ้าง มีกระบวนการการเปลี่ยนแปลงเรื่องของการกำหนดราคากลาง โดยหนังสือออกมาประมาณเดือนพฤศจิกายน 2560 แล้วก็ต้องมีการมาทบทวนกระบวนการการจัดทำทั้งหมด เหตุที่มันล่าช้าเนื่องจากมันกำหนดหลักเกณฑ์ใหม่ในการจัดซื้อจัดจ้าง ต้องตั้งคณะกรรมการกลางและขึ้นทะเบียนเรื่องนี้มันก็ต้องมีคณะกรรมการและกว่าจะประชุมกัน และก็ดำเนินการโดยความเป็นจริงแล้ว ทางสำนักการช่าง เดือนมีนาคม 2561 ได้ส่งเอกสารลงไปให้สำนักการคลังประมาณ 10 โครงการ ซึ่งก็เป็นวิสัยตามปกติ ถ้าไม่มีกระบวนการการเพิ่มระเบียบขึ้นมา และสักพักหนึ่งก็มีคำสั่งที่สำคัญอีกคำสั่งหนึ่งขึ้นมา ให้คณะกรรมการพิจารณาค่า Kเข้ามา ปรากฏเรื่องค่า K ก็จะทำให้กระบวนการการทำราคาเดิมลงไป ต้องกลับมาทำใหม่อีกรอบ ปีนี้เราทำราคากลางประมาณ 3 รอบ ทำใหม่ 3 รอบ เพื่อให้ถูกกับระเบียบที่ตั้งขึ้น และที่สำคัญก็มีโครงการหนึ่งที่เข้ามาซึ่งเป็นโครงการของรัฐบาลกลางก็คือไทยนิยมเข้มแข็ง ซึ่งให้ชุมชนละ 200,000.- บาท ซึ่งมีประมาณทั้งหมด 95 ชุมชน 95 โครงการ เป็นโครงการก่อสร้างทั้งนั้น ซึ่งทางสำนักการช่างต้องเข้าไปรับผิดชอบตรงนี้ โดยการเซ็นแบบ ปร.4 ปร.5 มันก็ต้องดูอย่างละเอียด ก็ต้องสำรวจดูพื้นที่ มันทำให้ปีนี้เป็นปีที่วิกฤตของ
สำนักการช่างคือเราทำงานกันทั้งปี และก็ติดขัดตลอดทางเลยครับ เนื่องจากมันมีการเปลี่ยนแปลงระเบียบดังที่กล่าวถึงทั้งสองครั้งใหญ่ๆ ที่เกิดขึ้นทำให้ล่าช้าไปนะครับ แต่คาดว่าโครงการทุกอย่างจะเสร็จสิ้นลงไปหาสำนักการคลังเพื่อจัดซื้อจัดจ้าง ภายในวันที่ 10 ตุลาคม 2561 ที่จะถึงนี้ โดยเฉพาะโครงการใหญ่ ซึ่งเราต้องตรวจสอบและมีการปรับปรุงแบบนิดหน่อย เพื่อให้สอดคล้องกับกระบวนการที่ใช้เงินงบประมาณ ผมก็ยินดีนะครับถ้าท่านสมาชิกสภาเทศบาลฯสนใจที่จะเข้าไปดูร่วมด้วย แต่ขั้นตอนตรงนี้เป็นขั้นตอนที่กำลังอยู่ในระหว่างที่กำลังจัดทำราคากลาง ก็คาดว่าน่าจะเสร็จ น่าจะเสร็จสิ้นไปเร็วๆ นี้ และมันมีการเปลี่ยนแปลง เรื่องของครุภัณฑ์คอมพิวเตอร์ด้วย ระเบียบของการเปลี่ยนแปลงครุภัณฑ์คอมพิวเตอร์ ทำให้ครุภัณฑ์คอมพิวเตอร์ที่เสนอไปจัดซื้อจัดจ้างทั้งหมด ถูกตีกลับหมดเลย ต้องมาปรับปรุงใหม่แล้วมาแก้แผน ปีนี้เราเปิดประชุมเปลี่ยนแปลงแผนอยู่ 3 – 4 ครั้ง ตามที่ท่านรองนายกเทศมนตรีฯชัชวาล พรอมรธรรม ได้รายงานไป ซึ่งทำให้งานของสำนักการช่างที่โหลดอยู่ ยิ่งโหลดหนักเข้าไปอีก ปีนี้เรายอมรับ เรายอมรับโดยดุษฎีว่าเราเข็นกันมาก ทั้งช่างของผมบางวัน เสาร์ – อาทิตย์ ก็ต้องมาทำงาน โดยเฉพาะช่วงนี้ เป็นช่วงที่เราตั้งใจว่าเราจะต้องทำงบประมาณให้เร็วที่สุด ให้ได้ตามที่ท่านสมาชิกสภาเทศบาลฯได้ไว้วางใจให้ผันงบประมาณมา คือเราก็ไม่ได้
แก้ตัว เพียงแต่อยากรายงานให้ทราบว่ามันเกิดเรื่องนี้จริงๆ สำหรับประเด็นของสมาร์ทซิตี้ เมืองพิเศษ โครงการนี้เป็นโครงการต่อเนื่องตั้งแต่ปี 2557 ทำมาแล้ว 2 เฟส เฟสสุดท้ายคือเฟสที่ 3 กระบวนการที่เหลืออยู่
กระบวนการเดียว ก็คือกระบวนการรายงานผลต่อสภาเมืองครับ มันถึงเป็นเงินงวดที่ 4 ซึ่งในระหว่างการดำเนินการ
โครงการนี้ มันมีอุปสรรคมากมาย เนื่องจากพื้นที่ที่เรากำหนดเอาไว้จากนวัตกรรมทั้ง 43 นวัตกรรมที่ได้มา แล้วเราโฟกัสไปที่เรื่องของการทำแลนด์มาร์ค โดยส่วนมากแล้ว เขาจะไปโฟกัสที่พื้นที่ของธนาคารแห่งประเทศไทยที่ย้ายออกไป ประเด็นก็คือ ทางจังหวัดได้ตั้งคณะกรรมการชุดหนึ่งขึ้นมา เพื่อดูแลการจัดการเรื่องพื้นที่ตรงนี้ มันซ้อนทับกัน เราก็เลยต้องชะลอดูท่าทีว่า คือคณะวิจัยก็ต้องรอดูว่า ทางจังหวัดขอนแก่น
มีมติออกมาอย่างไร แล้วในระหว่างที่ยังไม่ได้ดำเนินการนั้น ทางคณะวิจัยก็ลงเก็บข้อมูลพื้นที่ ทำหลายเรื่องนะครับ มันถึงต้องยืดเยื้อมาถึงตรงนี้ ซึ่งในกรณีของในการต่อสัญญาหรือไม่ต่อนั้น มันเป็นเรื่องของคณะกรรมการตรวจรับ ซึ่งเราต้องกันเงินเอาไว้ เพื่อที่จะให้ทางมหาวิทยาลัยขอนแก่น ได้รับทราบว่าเราทำตามสัญญาที่เราได้ทำความผูกพันกับมหาวิทยาลัยขอนแก่น ทางคณะวิจัยเป็นผู้ที่ได้รับมอบอำนาจมาจากท่านอธิการบดีมหาวิทยาลัยขอนแก่น เป็นผู้ทำวิจัยในนามมหาวิทยาลัยขอนแก่น ความล่าช้าเราก็ปรึกษากับทางคณะกรรมการคณะผู้วิจัยตลอดระยะเวลาที่ทำงาน ซึ่งผมคิดว่าตรงนี้เป็นเฟสสุดท้าย แล้วก็เป็นการสรุปผลงานทั้ง 3 ปีที่ผ่านมา แล้วการประชุมสภาเมืองต้องใช้การรวบรวมคน งบประมาณ และการกำหนดหัวข้อให้ชัดเจน เนื่องจากสภาเมืองมีความหลากหลาย ก็เป็นเหตุให้ถึงต้องกันเงินเอาไว้ส่วนหนึ่ง ซึ่งถ้าท่านอยากจะดูเรื่องสัญญา อาจจะต้องขอทางกองวิชาการและแผนงานให้นำสัญญามาให้ดู ในกรณีของการต่อสัญญาหรือไม่นั้น เป็นคณะกรรมการตรวจรับ ซึ่งทางฝั่งบริหารไม่สามารถก้าวล่วงได้ ว่าจะพิจารณาอย่างไร นั่นเป็นอำนาจหน้าที่ของเขา แต่ในประเด็นที่เรากันเงินคือเราต้องทำตามสัญญาที่เราผูกพันให้ครบ ในกรณีที่มันยืดเยื้อออกมา 1 ปี ก็เหตุเนื่องจากมันมีการตั้งคณะกรรมการซ้อนขึ้นมาจากจังหวัด และมีการดำเนินการบางส่วน เราก็พยายามที่จะประชุมกับธนารักษ์ฯและคณะกรรมการชุดนั้นเพื่อให้ทราบว่าทางเทศบาลนครขอนแก่นมีการวิจัยงานชิ้นนี้ขึ้นมา และเป็นงานวิจัยต่อเนื่องจากกระบวนการที่ทำขึ้น อันนี้คงต้องอธิบายไว้ประมาณนี้ ในกรณีของการเร่งรัดการจัดซื้อจัดจ้างนั้นถ้าลงจากสำนักการช่างไม่เกินวันที่ 10 ตุลาคม 2561 45 วัน ของการดำเนินการก็คงประมาณต้นๆ ปีเริ่มดำเนินการทุกโครงการได้ ก็คงฝากไว้ที่สำนักการคลังว่าจะเร่งรัดตามเราด้วยหรือไม่ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ก็มีประเด็นซึ่งยังไม่ได้ชี้แจง ขอเรียนเชิญท่านนายกเทศมนตรีฯ ชี้แจงค่ะ ก็มีเรื่องแบบอนุบาลที่ท่านสมาชิกสภาเทศบาลฯ ถาม แล้วก็เรื่องเอกสารนะคะ ที่ท่านปรมินทร์ ได้ถามว่าถูกต้องหรือไม่ค่ะ เรียนเชิญท่านรองนายกเทศมนตรีฯ ธวัชชัย รื่นรมย์สิริ ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

 กราบเรียนท่านประธานสภาเทศบาลฯ และสมาชิกสภาเทศบาลฯผู้ทรงเกียรตินะครับ คงมีความผิดพลาดในการพิมพ์นะครับ ผมอ่านไปเมื่อสักครู่ก็ชะงักไปนิดนึงครับ เอกสารประกอบ คือเอกสารเลขที่ 1 ถึง เลขที่ 5 ครับ ขอเสนอแก้ไขเอกสารนะครับ คณะผู้บริหารขอแก้ไขเอกสารจากเอกสารประกอบ หมายเลข 1 ถึงหมายเลข 4 เปลี่ยนเป็น หมายเลข 1 ถึงหมายเลข 5 ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ที่ท่านรองนายกเทศมนตรีฯ ท่านธวัชชัย รื่นรมย์สิริ ขอแก้ไขเอกสารนะคะ จากหมายเลข 1 ถึง หมายเลข 4 ให้เปลี่ยนแปลงเป็น ตามรายละเอียดเอกสารแนบท้าย เอกสารหมายเลข 1 ถึง หมายเลข 5 นะคะ
ขอเสียงรับรองค่ะ (สมาชิกสภาเทศบาลนครขอนแก่นยกมือรับรองเป็นเอกฉันท์) ค่ะ สมาชิกสภาเทศบาลฯ รับรองถูกต้องนะคะ ค่ะมีสมาชิกสภาเทศบาลฯท่านใดจะอภิปรายเพิ่มเติมอีกหรือไม่คะ ค่ะถ้าไม่มีสมาชิกสภาเทศบาลฯท่านใดจะอภิปรายเพิ่มเติมนะคะ ดิฉันก็จะขอมติในที่ประชุมเลยนะคะ ค่ะว่าท่านใดอนุมัติให้ขยายเวลาเบิกจ่ายเงินและกันเงินงบประมานรายจ่ายของเทศบาล โปรดยกมือค่ะ (สมาชิกสภาเทศบาลนครขอนแก่นยกมือเป็นเอกฉันท์) ค่ะสมาชิกยกมือถูกต้องนะคะ มีท่านใดเห็นเป็นอย่างอื่นหรือไม่คะ ไม่มีนะคะ เป็นอันว่าที่ประชุมแห่งนี้ อนุมัติขยายเวลาการเบิกจ่ายเงินและกันเงินงบประมานรายจ่ายของเทศบาล
ค่ะ

**มติที่ประชุม : อนุมัติขยายเวลาเบิกจ่ายเงิน และกันเงินงบประมานรายจ่ายของเทศบาล**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ต่อไปเป็นระเบียบวาระที่ 10 เรื่องอื่นๆ มีสมาชิกสภาเทศบาลฯท่านใดจะอภิปราย เชิญเลยค่ะ ค่ะขอเรียนเชิญคุณกฤษฎ์ สว่างไสว สมาชิกสภาเทศบาลฯ ค่ะ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และท่านสมาชิกสภาเทศบาลฯผู้ทรงเกียรติ ท่านผู้บริหารและพี่น้องประชาชนนะครับ ก่อนที่จะได้เข้าระเบียบวาระอื่นๆ ผมขออนุญาตท่านประธานสภาเทศบาลฯ ได้กรุณาพักการประชุมสัก 5 นาที เพราะเนื่องจากดูจากท่านผู้บริหารเองก็ตื่นเต้น สมาชิกสภาเทศบาลฯเองผมก็เชื่อว่ามีประเด็นในการซักซ้อมซักถามฝ่ายบริหารเยอะพอสมควรนะครับ ขออนุญาตเสนอให้ท่านประธานสภาเทศบาลฯ พักการประชุม 5 นาทีครับ ขอผู้รับรองด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ไม่มีเหตุผลที่จะพักในวาระอื่นๆ ก็สามารถอภิปรายได้เลย ค่ะ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ผมสมาชิกสภาเทศบาลฯในกรณีที่ผมได้มีข้อซักถาม แล้วก็ขออนุญาตท่านประธานสภาเทศบาลฯแล้ว และขอผู้รับรองแล้ว ท่านประธานสภาเทศบาลฯเองก็น่าจะถามในการรับรองว่าเห็นชอบกับสิ่งที่ผมพูดหรือไม่นะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ เมื่อสักครู่นี้ท่านสมาชิกสภาเทศบาลฯ ก็ได้ขอเสียงรับรองยังไม่มีสมาชิกท่านใดยกมือรับรองท่านเลยค่ะ

**นายกฤษฎ์ สว่างไสว สมาชิกสภาเทศบาลนครขอนแก่น**

 ท่านประธานสภาเทศบาลฯก็ต้องถามนะครับ ว่าเห็นด้วยหรือไม่ ผมจะได้บอกท่านสมาชิกสภาเทศบาลฯ รับรองในสิ่งที่ผมพูดได้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

สมาชิกสภาเทศบาลฯ สามารถถามได้ในสภาว่ามีสมาชิกสภาเทศบาลฯ ท่านใดรับรอง ท่านสามารถทำได้ค่ะ

**นายกฤษฎ์ สว่างไสว สมาชิกสภาเทศบาลนครขอนแก่น**

ครับ ผมขออนุญาตถามท่านสมาชิกสภาเทศบาลฯ ท่านใดเห็นด้วยกับการพักองค์ประชุมสัก 5 นาที กรุณายกมือครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ สมาชิกรับรองนะคะ ค่ะ ก็ขอพัก 5 นาทีนะคะ ตามที่สมาชิกร้องขอค่ะ

**พักการประชุม เวลา 12.08 น.**

**เริ่มประชุม เวลา 12.20 น.**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ค่ะ ดิฉันก็จะขอดำเนินการประชุมต่อนะคะ ก็ขอให้เลขานุการสภาเทศบาลนครขอนแก่น
นับองค์ประชุมนะคะว่าครบหรือไม่ ขณะนี้เวลาก็ได้ล่วงเลยมาพอสมควร ถ้าไม่ครบองค์ประชุมก็ไม่สามารถเปิดการประชุมได้ เรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลนครขอนแก่นที่เคารพครับ วาระนี้ก็ไม่ถือว่าเป็นการอภิปรายนะครับ ผมขอตั้งข้อสังเกตไว้อย่างนี้นะครับ ผมว่าเหตุการณ์แบบนี้มันเป็นการบงการให้เสื่อมเสียต่อสภาเทศบาลฯ
ของใครท่านใดท่านหนึ่งหรือไม่ ตอนชักชวนจะแก้ตัวอย่างไรไม่เป็นไร และขอบคุณท่านรองนายกเทศมนตรีฯ มนตรี นะครับ ที่ได้ตอบชี้แจงว่าเป็นการกล่าวหาไว้ ผมไม่ได้กล่าวหาหรอกครับ ผมตั้งข้อสังเกตว่าคนมองเป็นอย่างนั้นได้ว่าเป็นการทุจริต ก็ขอบคุณครับว่าเป็นการอภิปรายได้โดยชอบครับ ก็มีประเด็นเท่านี้ครับ เมื่อไม่ครบองค์ประชุมก็ไม่ขออภิปรายครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ ในเมื่อไม่ครบองค์ประชุม ก็ไม่สามารถเปิดประชุมได้นะคะ เชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ครับ ท่านประธานสภาเทศบาลฯ ครับ เนื่องจากท่านนริสศรา สมาชิกสภาเทศบาลฯ ได้แจ้งว่ามีสมาชิกสภาเทศบาลฯ บางท่านอยู่ในห้องประชุมสมาชิกสภาเทศบาลฯ ขอให้ท่านประธานสภาเทศบาลฯ
รอสักครู่ ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

 ค่ะ นี่ถือว่าเป็นความไม่รับผิดชอบของสมาชิกสภาเทศบาลฯนะคะ ซึ่งการประชุมได้ดำเนินการมาตั้งแต่เช้าจนถึง ในวาระ อื่น ๆ ซึ่งมีสมาชิกสภาเทศบาลฯ หลายท่าน เรียกว่าเป็นการเสื่อมเสียต่อสภาเทศบาลฯ
ถ้าท่านไม่ทำหน้าที่ ในฐานะประธานสภาเทศบาลนครขอนแก่น ในเมื่อที่ประชุมมีสมาชิกสภาเทศบาลฯ ไม่ครบองค์ประชุม ซึ่งเวลาได้ล่วงเลยมาพอสมควร ถ้าไม่ครบองค์ประชุมก็ไม่สามารถเปิดการประชุมได้ ดิฉันขอปิดประชุมค่ะ ขอบคุณค่ะ

**ระเบียบวาระที่ 10 เรื่องอื่น ๆ**

* ไม่มีน็้ศศฯศณษณฏษ

**เลิกประชุมเวลา 12.40 น.**

(ลงชื่อ) ผู้บันทึกรายงานการประชุม

 (นางสาวราวดี มูลมาตร)

 นักจัดการงานทั่วไปปฏิบัติการ

 (ลงชื่อ) ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

 (ลงชื่อ) ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

 (ลงชื่อ) ผู้ตรวจรายงานการประชุม

 (นางกฤษณา แสนสอาด)

 รองปลัดเทศบาลนครขอนแก่น

(ลงชื่อ) ผู้ตรวจ / ทาน

 (ดร.กฤษณวรุณ ไชยนิจ)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

 (ลงชื่อ) กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

 (ลงชื่อ) กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น

จำนวน 9 ท่าน ดังนี้ครับ 1.นางสาวภาสิณี ธีรภานุ 2.นางสาวจันทนภา แสวงการ
3.นางสาวนริสศรา เรื่องศร 4.นายมานพ หวังสวัสดิ์โอฬาร 5.นายบุญสม วิจารจันทร์ 6.นายปรมินทร์ เลาหะพันธุ์
7.นายถนอมทรัพย์ สรรพโส 8.นายวันชัย ซื่อศิริสวัสดิ์ 9.นายธนภณ กิตติวิมลชัย

**นhHjkkklkddkdน็น้ฯ**